text:
Intumwa za rubanda ni ubwenge buhagarariye ubundi
*Abaturage ntibagira imyumvire, bagira ubwenge.
*Ubukene no gutunga ibya mirenge ni umwanzi wa Politike
*Intumwa ya rubanda ikwiye kuba ishoboye iki?
Ubwenge, ubwigenge n’uburenganzira si ibyiyongera ku muntu ni kamere ye
Filozofiya nk’ubuhanga mu kumva ishingiro ry’ibiriho twegereye nanone umuhanga muri yo Prof Isaie Nzeyimana tumubaza ku ‘ntumwa za rubanda’ n’amatora yazo ubu twimirije imbere…aradusubiza bimwe mu byo twibaza, wibaza, bibaza…
Umuseke: Abahagarariye abaturage, Intumwa za rubanda…dukurikije ko philosophie idufasha kumva ishingiro ry’ibiriho, iyi demokarasi ishingiro ryayo ni irihe? Inshingano zabo ubundi ni izihe?
Prof Nzeyimana: Iby’ibanze kuri Demokarasi ni uko umuntu afite ubwenge, ashobora no kubwongera, ku buryo bumuhagije ngo we ubwe yiyobore. Iyo uhagarariye abaturage nawe abifashe atyo agira uko abitwaraho; agira uko abo ahagarariye. Ni ubwenge buyobora ubundi bwenge, ni ubwigenge buhagarariye ubundi bwigenge. Kera Demokarasi itangira mu bantu, nk’uburyo bw’imiyoborere, abashatse kuyikoresha uko itari, bavugaga bo bafite ubwenge, abandi bo bafite “imyumvire”.
Mu mvugo ya Demokarasi, umuntu, abaturage ntibagira “imyumvire”, bagira ubwenge. Ijambo imyumvire ni iryo uhagarariye abaturage yaba yifashijije mu gihe agitegereje kubona akanya ko kubamenya no kubumva.
Kuki umuntu akwiriye gutora uwo muntu ngo amuhagararire, kuki ari ngombwa cyane?
Prof Nzeyimana: Iki kibazo cyakwibazwa n’ushaka guhagararira abandi. Ese uwo ushaka ko bamutora hari icyo yaba abarusha, yaba aje kubamarira? Ntawe ujya muri Politike ateganya icyo agiye kuvanamo; ajyayo afite icyo ajyanyemo. Politike ifite umwihariko wayo. Ariko ni nawo usabwa umuntu wese.
Iyo idasabye kubaho nk’umufilozofe Diogène, mu bwiyoroshye bwe, wari warahakanye kudatunga ibirenze ibyo akeneye bya buri munsi, no kutemerera ko hari icyagera mu bwenge bwe atabanje kugihinyuza, bisaba noneho kuba hagati, mu rugero: atunze ibimuhagije, ariko atari n’ibya mirenge. Umuntu ukennye hari igihe ajya muri Politiki ashakirayo indonke. Aho ahatakariza ubwigenge buranga umunyapolitike. Iyo atunze ibya mirenge nabwo akenera kubirinda no kubirindisha. Aha naho kandi ahatakariza ubwigenge. Ubukene no gutunga ibya mirenge ni umwanzi wa Politike.
Politike ni umwuga, umunyapolitike nawe ni umunyamwuga nk’abandi, nawe akamenya umwuga we. Sosiyete, ariwo muryango wagutse, ni nk’inzu ifite inkingi mu nguni zose, buri nkingi ikaba ari umwamba, hatagize inkingi n’imwe inyeganyega, cyangwa ngo inyeganyezwe, kuko byanyeganyeza inzu yose.
Umwuga wa Politike nawo ni umwe mu myuga yubaka sosiyete. Kuki umuntu atora undi ngo amuhagararire? Tubaye duhiniye ku by’ibanze, abaturage bose ntibakunda, ntibanagira imyuga imwe; uhagarariye abandi ni uko ariwe ukunze uwo mwuga, akaba anabifitiye umwanya kurusha abandi, akaba ari nawo ashobora guhugiraho wonyine. Iyo uhagaririye abandi abyumvise atyo, ko abamutoye atari uko batari bashoboye kwiyobora, no kuyobora, nawe agira uko abyitwaramo, n’uko abitwaraho.
Mushingiye ku bushobozi n’ubumenyi bwa muntu, uhagarariye abandi mu Nteko yakabaye ameze ate?
Prof Nzeyimana: Politike ni ubumenyi, butihagije ahubwo bukoresha ubundi bumenyi bwose kugira ngo igere ku cyo ibereyeho, ari cyo kugeza abaturage ku « Munezero » w’imbere mu mutima n’inyuma mu bukungu. Uhagarariye abandi rero yagombye kuba we anafite ubundi bushobozi bwisumbuyeho bwo gukoresha ubundi bumenyi, indi myuga n’ubundi bushobozi bwose buri mu gihugu.
Politike ni ubumenyi bw’ikirenga. Kumenya ubwenge si ikindi, ni ukumenya gutandukanya ibyo uzi ushoboye n’ibyo utazi utanashoboye. Ni n’aho Demokarasi iri: gushaka mu bandi ibyo wowe udashoboye, nta n’umwe wirengagijwe. Politike si ukumenya gukora, ni ukumenya gukorana, gukorana n’abandi.
Ku by’umwihariko, uhagarariye abandi mu Nteko ashinzwe amategeko. Amategeko agamije ubutabera, ariko burimo no « kubera ».
–Uhagarariye abandi ni ushobora kumva sosiyete akorera amategeko: uko iteye mu bibazo byayo byose, n’aho yerekeza mu gihe kirambye, ku bwayo no mu rusobe rw’ibindi bihugu n’indi miryango.
–Ni ushobora kumva amategeko, kuyasobanura, kuyasesengura, atayasomye gusa uko yanditse, kuko amategeko si ubutungane bwuzuye. Hirya, kure, cyangwa hejuru y’amategeko niho haba ubutungane.
-Ni ushobora kurenga uko amategeko yanditse agacengera mu mutima w’uwayanditse, abo yandikiwe, amateka n’imico yabo, ibibazo yasubizaga, n’ibihe yandikiwemo, agira ati: ‘iyo uwanditse aya mategeko aba ari aha aba atekereje atya.’
-Ni ushobora kumenya uko amategeko akurikirana, mu ngereko zayo : hari ashingiye ku Mana, kuko ariyo yashyizeho ibiriho byose, ikaba ari nayo igena uko bigenda, hari ashingiye kuri kamere y’abantu n’ibintu, hari nashingiye k’uko abayashyiraho bashaka ko sosiyete imera, bagena ishyirwa mu ngiro z’ariya ya mbere ashingiye kuri kamere y’abantu.
Impaka zivuka iyo habaye ugusimbuka izo ngereko no kuzivuguza ; itegeko ridashingiye kuri kamere y’abantu, n’ibintu, ridashingiye ku gaciro nyako k’ibintu, gato, karinganiye, kanini ritera impaka. Kugereka itegeko riremereye ku kintu cy’agaciro gato bitera impaka.
–Ni ushobora kumenya ko sosiyete itayoborwa n’amategeko gusa, ko mu bibazo bimwe na bimwe imico, imigenzo, amadini, nabyo bibanisha abantu,
-Ni ushobora gukora itegeko ryifitemo uko mu bihe birambye rizareka kuba itegeko, ahubwo rigahinduka umuco n’umugenzo.
-Ikindi, ushyiraho amategeko unayasesengura yitwararika, ni ukumenya kuyafungura, kuyagura, atayarengereye, kugira ngo uzayokoresha azagire kwa kugira neza ariko nawe atayarengereye.
Niyo mpamvu mu butabera habamo no “kubera”. “Kubera” si ukwica itegeko, ni ugukorana naryo, kuko itegeko rikoze neza ryose ryifitemo n’ubwinyagamburiro bw’uzarikurikiza n’uzarigenzura. Kumenya gusoma gusa ntibihagije, kuko gushyiraho no gukurikiza itegeko ku buryo budasesenguye, butagutse, byangiza icyo ryari rigamije. Umudepite rero ni umuhanga ku buryo bwagutse, ni imfura yo guhora yishyira mu kigwi cy’ubutabera n’ubutungane, ku mpande zose, ni n’umushakashatsi.
Uhagarariye abaturage yakabaye azi ibibazo byabo ku kihe kigero?
Prof Nzeyimana: Ni ukubimenya, si ukubirangiza, ni ugushyiraho no kugenzura inzira birangiriramo. Mu kwiyamamaza bikunze kwitiranywa. Umudepite ntiyubaka imihanda, ntiyubaka amashuri, amavuriro, nta mari ashinzwe yo kugira icyo akora, kitari ukumenya ibibazo by’abaturage, akabishyira mu mategeko, akanagenzura niba izindi nzego z’ubuyobozi zikoresha ayo mategeko icyo yashyiriweho.
-Kugira ikibazo, -kumva neza ikibazo uko giteye, -kugikemura, nta njyana bigirana, ntibikurikirana neza. Akenshi usanga ikibazo kiriho, cyanumvikanye, ariko uburyo cyakemuwemo bwo butumvikana. Uhagarariye abandi aba hagati aho : gusobanura neza ibibazo, no kubibonera ibisubizo bikwiye. Ikigereranyo cy’ubwenge n’ubumenyi by’uhagarariye abandi nticyagombye kugira aho kigarukira.
We, aba ari gahati y’inzego ebyiri : iz’ubuyobozi bwo hehuru ndetse bw’ikirenga, n’izabaturage. Abayobozi b’ikirenga si abantu basanzwe. Batoranywa muri za kaminuza n’ibigo by’ubushakashatsi binyuranye, bavanwa aho baba baragaragayeho ubwenge n’ubumenyi burenze ubusanzwe ; imirimo n’inshingano bafite nazo ni uko ziteye. Ushinzwe kubatinyuka, kubagisha impaka no kubagenzura nawe yagombye kuba afite ubwenge n’ubumenyi busatira ubwabo ; abaye anarushijeho byarushaho kuba byiza.
Duhereye ko aho isi igeze itagifite ibibazo bisanzwe bya gakondo, ahubwo ifite ibibazo bijyanye n’imyaka isi imaze, aho ubumenyi n’ikoranamuhanga bigeze ; duhereye ko Politike nayo igenda ikorwa n’inzobere mu bumenyi n’ikoranabuhanga; duhereye ko ubutegetsi bwoshya ubukoresha akaba yabukoresha icyo butagenewe; duhereye ko abaturage, mu burenganzira bwabo butaziguye bisabira ibyo babonye hafi aho, ko rero umudepite ari uhora hagati aho, hagati y’ubutegetsi bwoshya, n’abaturage bisabira ibyo babonye hafi aho, biravuga ko uhagarariye abandi yagombye kuba ageza ubumenyi kure hashoboka.
Hari imikorere ikunze kugarukwaho, aho ushinzwe ibibazo by’abaturage ateganya ingendo zo kujya kubabaza ibyo bakeneye ngo babeho neza. Niba ari ukubaza abaturage ibyo bakeneye, uwo ari we wese yabyiyamamariza akanabitorerwa, uwo murimo uwo ariwe wese yawukora. Kurangiza kaminuza no kwiyamamariza kuzahagararira abaturage byagombye kuba bivuga ko uwo urangije Kaminuza, ayirangije mu kumenya ibyo abaturage bakeneye, n’ibyo bazakenera mu kerekezo kirambye.
Muri iki gihe dutora abahagarariye abaturage biciye cyane cyane mu mashyaka, ese nibyo byiza cyangwa ni ukubera ibihe n’amateka yacu?
Prof Nzeyimana: Politike abantu bakurikiza ntiba nziza, cyangwa ngo ibe mbi. Buri gihugu gihitamo politike gikeneye. Guhitamo politike iyi n’iyi bishobora kujyana n’amateka, ariko siyo yonyine politike ishingiraho. Politike ishingiye ku ihame rya kamere ya muntu, ufite ubwenge, ubwigenge n’uburenganzira.
Nako nabyo byagira ukundi bivugwa: umuntu ntafite ubwigenge cyangwa uburenganzira. Umuntu, we ubwe, ni ubwigenge, we ubwe, ni uburenganzira. Ubwenge, ubwigenge n’uburenganzira si ibyiyongera ku muntu ngo abe abifite, ni kamere ye. Kurebera, gufungira no kugarukiriza Politike mu mateka nibyo, ariko ntibyuzuye.
Politike yifitemo, yo ubwayo, uko iteye itabishingiye ku kindi. Hari amahame yayo y’ibanze, n’imikorere yayo y’ibanze, uko amateka yaba ateye kose. Ikindi amateka nayo ahora yimuka, ajyana n’uko ku bakoze amateka hahora hiyongera abandi. Kuri abo bandi, kubaheza mu mateka, gushingira politike ku mateka yahozeho, ni uguteganya ko ibibazo ababyeyi babo babayemo batabirangije burundu, ko bikibakurikirana.
Muri iyo mikorere ya politike na Demokarasi, amashyaka ni nka “laboratoire” y’ibitekerezo. “Laboratoire” ni aho abantu bagenzurira, basuzumira, bakemeza cyangwa bagahakana ibintu runaka. Amashyaka rero ni nka Demokarasi nto, nka “Laboratoire” y’ibitekerezo mbere yo kubigeza kuri Demokarasi nini, yaguye ku gihugu cyose.
Amashyaka ashobora kugira aho ahurira kuko kenshi ibibazo bya sosiyete biba ari bimwe: uburezi bwiza, ubukungu, ubuzima kuri bose, ibidukikije, ubumwe mu baturage, ubugwaneza ku bindi bihugu by’ibituranyi n’ibya kure, byose bihora ari ibibazo bimwe. Amahame y’ibanze sosiyete yose igenderaho aba ari amwe, kenshi atagibwaho impaka.
Ariko uko guhuriza kuri bimwe by’ibanze, ntibivuze ko buri shyaka ritagira, ryo ubwaryo, mu mwimerere waryo, imbuga z’impaka, zishingiye ku nzira ryo ribona abaturage bakwiye kunyuramo.
Inzira, arizo politike zinyuranye, ni uburyo. Inzira zose ntiziba zifitemo ubwiza kimwe, ntizitanga ibisubizo binoze kandi birambye kimwe. Isesengura, impaka n’umwihariko by’ishyaka, akenshi ni aho bishakirwa. Kuri urwo ruhande, ishyaka naryo rikomezwa n’inzobere n’abashakashatsi mu bibazo bya Politike.
Umuseke: Turabashimiye!
Prof Nzeyimana: Murakoze namwe.
Jean Pierre NIZEYIMANA
UMUSEKE.RW


c: text/html

text:
Ishuri rikuru ry’ubumenyingiro[IPRC-Tumba] riherereye mu karere ka Rulindo, kuri uyu wa Gatatu ryahaye amakoperative ane(4) yo mu Ntara y’Amajyaruguru imashini enye(4) zituraga amagi zikanayararira, ndetse hanafungurwa ku mugaragaro ikigo kizajya gitangirwamo amahugurwa y’ikoranabuhanga mu karere ka Musanze.
Izo mashini zatanzwe zifite umwihariko wo kuba zarakozwe na bamwe mu banyeshuri bo muri iki kigo, zikaba zahawe koperative imwe muri buri karere kagize intara y’Amajyaruguru ikora ibijyanye n’ubworozi harimo n’ubw’inkoko, kamwe kasigaye ariko Gakenke; kazayihabwa nyuma.
Nzamwitakuze Thérèse, wo muri koperative ‘TUBE UMWE’ yo mu karere ka Rulindo, yavuze ko bishimiye cyane izi mashini kuko ngo zigiye kubagabanyiriza igiciro kinini n’ingendo bakoraga bajya gushaka imishwi ahandi, ndetse ngo bizanabafasha mu kugira imibereho myiza yaba abo muri koperative ndetse n’abo baturanye.
Yagize ati: “Nkatwe muri koperative yacu twari tugiye kugura imishwi ku nshuro ya gatatu, kuwugura ni 1500 Frw, ubu tugiye koroherwa cyane, ndetse ye! Ntabwo twagumana ibi byiza duhawe ngo bibure guteza imbere umuryango nyarwanda. Twijeje ko aho dutuye tuzagerageza kurwanya imirire mibi, kuko buri muturage nibura azatunga inkoko 2 kuko tuzaba twazibagurishije kuri make”
Eng. Mutabazi Ritha Clémence, umuyobzi wa IPRC Tumba, yahoze yitwa Tumba College of Technology, yabwiye aba bahawe izi mashini kuzibyaza umusaruro kugira ngo zibateze imbere, anaboneraho no kubasaba ko bazajya basangiza abandi borozi b’inkoko ibyiza by’izo mashini kugira ngobajye bahendukirwa.
Ati: “Izi mashini zakozwe n’abanyeshuri bacu, ni ikigaragaza ubumenyi abanyarwanda bamaze kugira. Kugeza ubu mwaguraga umushwi ku 1500 Frw, ariko ubu kubera izi mashini, muzajya muwubona nibura uhagaze nka 370 Frw, murumva ko bihendutse kandi n’inkoko zizaba zujuje ubuziranenge
Mubwire n’abandi bose ko hari imashini zishobora kubafasha kuzamura iterambere ryabo bakarushaho guhendukirwa, ari na byo bizatuma hagabanuka nibura 85% by’inkoko zitumizwa mu mahanga”
Akomeza avuga ko gutanga izi mashini atari ibizakomeza, ko ahubwo ari uburyo bwo gusangiza abatuye mu gace iri shuri riherereyemo ibikorwa by’abanyeshuri baryo no kwegereza abantu iterambere rituruka ku bumenyi buritangirwamo mu rwego rwo kugira ngo birusheho guteza imbere u Rwanda n’abarutuye, ndetse ko n’abanyamahanga babyishimiye bashobora kubibona.
Imashini zatanzwe zifite agaciro ka miliyoni 5 (5000000) Frw, kubera ko imwe igura 1250 000 Frw, buri imwe kandi ifite ubushobozi bwo kurarira amagi 966. Zikoreshwa n’amashanyarazi ndetse ngo n’aho atari birashoboka ko zakoreshwa n’aturuka ku ngufu z’izuba.
Icyo kigo cyafunguwe kandi na cyo mu mujyi wa Musanze, mu murenge wa Muhoza, kizajya gifasha mu gutanga amahugurwa atandukanye yaba ay’ikoranabuhanga, amashanyarazi,… akazajya ahabwa abarangije amashuri atandatu yisumbuye, ndetse ngo kizajya kinatangwa impamyabumenyi(Certificat).
Emile DUSENGE
UMUSEKE.RW

robotstxt: allowed

filter: keep


text:
Abahanga mu by’ubumenyi nabo bagaragaza ko hari ukundi kubaho nyuma y’urupfu
Abahanga mu by’ubumenyi barimo gukora ubushakashatsi ngo barebe niba nyuma y’uko umuntu apfuye nta bundi buzima akomeza kubaho.
Ubusanzwe abantu bitewe n’ibyo bemera usanga bafite imyumvire itandukanye ku gikurikira nyuma y’uko umuntu ashizemo umwuka yahumekaga, ari bwo bavuga ko yapfuye bakajya kumushyingura, ibye bakavuga ko birangiye.
Ku bakristo benshi, bemera ko iyo umuntu apfuye nyuma y’aho hari ubundi buzima nk’uko Bibiliya ibivuga, ariko kandi nanone umuntu akabaho bitewe n’uko yitwaye akiri muzima. Ni ukuvuga ko iyo umuntu yari akijijwe yubaha Imana, agapfira mu Mwami Yesu, bizera ko azazuka yesu agarutse akabaho atazongera gupfa, hanyuma upfiriye mu byaha bakizera ko nawe azazuka ariko we akazukira gukorwa n’isoni, nawe akabaho ubuzima buhoraho ariko bw’umubabaro mu gihe umukiranutsi azaba ari mu munezero. Ibi ariko nanone nubwo abakristo bose bakoresha Bibiliya babisobanura mu buryo butandukanye
Ibi nanone bisa n’ibitandukanye n’ibyo abahanga mu by’ubu bumenyi bavuga nubwo bamwe muri bo nabo baterura ngo berekane ikizakurikira nyuma y’uko umuntu apfuye ariko nanone bavuga ko haba hari ukundi kubaho nyuma yahoo.
Nk’uko bigaragara mu nkuru ya Christian Post, Roger Penrose ni umuhanga w’umwongereza mu by’ubugenge, imibare, filozofi y’ubumenyi, yanahawe igikombe cyiswe Wolf Prize for physics mu 1998. Mu bushakashatsi yakoze yagaragaje ko hari ubundi buzima nyuma yo gushyirwa mu mva kandi ko umutimanama w’umuntu uba ugikora, gusa ibi kuri we bishingiye ku bimenyetso n’ingero z’ubumenyi. Uyu n’itsinda bakoranye ubushakashatsi berekana ko iyo umuntu apfuye hari igitwara amakuru kikayajyana ahandi hanyuma akahava ajya mu kirere, akavuga ko iyo bibaye ngombwa ko umuntu asubirana ubuzima ya makuru anyura muri za nzira zose, bikamera nkaho umuntu asogongeye ku rupfu.
Yaba ibyo aba bashakashatsi bavuga n’ibyemerwa n’imbaga nyamwinshi y’abakristo byose bigaragaza ko hari igikurikira nyuma y’urupfu byanze bikunze, nubwo umuntu ashingiye ku bumenyi bwo mu isi atabihagararaho ariko nanone ku bizera Kristo, bakwiye kumenya ko nyuma y’ubu buzima hari ubundi, kandi ubwo bundi abifuza kububamo neza bakabutegura muri iki gihe bagihumeka.


text:
Ngiryo ibanga ryo kwirinda ibiza MIDIMAR itaramenya
Ubushakashatsi bwakozwe n’abahanga mu buzima bw’inyamanswa, bugaragaza ko inyamanswa zifite ubushobozi bwo kumva ko agace ziherereyemo hari ibiza biri hafi kuhaba zigahunga.
Ibyo ngo bisobanuye ko inyamaswa zishobora no kuburira abantu ko hari ibiza biri hafi kuba mu gace runaka, abantu bakitegura guhangana nabyo, cyangwa se bakanabihunga bitarabatwara ubuzima.
Iyumvire icyegeranyo kivuga ku buryo burambuye uko inyamanswa zishobora kuburira abantu ko hari ibiza biri hafi.


text:
Iburasirazuba: Hatahuwe abanyeshuri ba baringa Leta yari imaze gutangaho miliyoni 443Frw
Ubugenzuzi bwakozwe mu Ntara y’Iburasirazuba bwavumbuye abanyeshuri ba baringa mu mashuri abanza n’ayisumbuye, leta yari imaze gutangaho milioyni 443Frw.
Mu igenzura ryakozwe guhera muri Kamena kugeza mu Ugushyingo 2017, rigakorerwa mu bigo by’amashuri ya leta abanza n’ayisumbuye mu Ntara y’Iburasirazuba, ryagaragaje ko guhera muri 2015 ari ho abo banyeshuri batangiye kongerwa mu bagomba kwishyurirwa amafaranga afasha ibigo azwi nka“Capitation grant”.
Guverineri w’Intara y’Iburasirazuba, Mufulukye Fred, avuga ko basanze bamwe mu bayobozi b’ibigo by’amashuri batanga imibare y’abanyeshuri badafite, bagamije kubona amafaranga menshi.
Yagize ati “Hari imibare twagiye tubona batwereka bashingiyeho basaba amafaranga bafashwa na Leta, ariko wajya mu bitabo abanyeshuri biyandikamo n’ibyo umwarimu abandikamo ugasanga biranyuranye.”
Nubwo nta mibare y’abanyeshuri batahuye atangaza, Guverineri Mufulukye avuga ko aho basanze hari ibibazo bikabije ngo babiganiriyeho.
Anemeza ko hari ibisobanuro byatanzwe kandi byumvikana, Muri byo harimo kuba hari igihe imibare imara gutangwa abanyeshuri bagahindura ibigo cyangwa se bamwe bagata ishuri.
Bamwe mu bayobozi b’ibigo by’amashuri ntibemeranywa n’uburyo igenzura ryakozwe, kuko ngo abarikoze bashingiraga ku mibare y’abanyeshuri yanditse mu gitabo cyandikwamo amanota.
Kayitesi Zaina umuyobozi w’ishuri ribanza rya Rwamashyongoshyo mu Karere ka Rwamagana, avuga ko ubusanzwe basaba ayo mafaranga yo gufashwa bashingiye ku mubare w’abana bafite banditse mu gitabo bahamagariramo abana.
Ati “Ubugenzuzi bwakozwe hashingiwe ku ikaye yandikwamo amanota y’abanyeshuri igihembwe kirangiye, kandi utarakoze ikizamini ntayigaragaramo, imibare igaragara mu gitabo cy’amanota ntabwo twemeranya nabo neza.”
Kayitesi kandi avuga ko ayo amafaranga atangwa ari uko Ikigo cy’igihugu gishiznwe Uburezi (REB), cyamaze gukora ubugenzuzi kikemeranywa n’ikigo ku mibare y’abanyeshuri.
Yemeza ariko ko bishoboka ko hari ababikora ariko nabo bateshutse, kuko ayo mafaranga agenewe guteza imbere ireme ry’uburezi, atagenewe guhemba umuyobozi w’ikigo.
Ubundi buri munyeshuri leta imwishyurira amafaranga 4.860Frw ku mwaka agamije kuzamura ireme ry’uburezi bwe.
Ibitekerezo ( 2 )
iri genzura ryakozwe mu buryo bubi cyane, ndahamya ko bakwiye kujya bifashisha amakaye yo guhamagariramo kuruta ayandikwamo amanota
Iri genzura Ni rikorwe no muzindi ntara kuko magendu zikorwa k’umutungo wa Leta Ni nyinshi kdi muri sector zitandukanye. Vup, ubudehe, ibyitwa compassion byo Ni agahomamunwa gusa.


text:
Uburyo bwiza wafungamo imisatsi ya naturel
Muri iki gihe cy’itumba ushobora kuba ufite ikibazo cyo gufunga imisatsi yawe ya naturel, kuko wasukuye cyangwa udakunda ibisuko, iyi style rero ni nziza yagufasha, ku buryo imisatsi itanyagirwa cyangwa igakonja bikayangiza, ku bagore n’abakobwa basirimutse ubu ni uburyo bwo kurimba kandi ukarinda n’imisatsi yawe.
Ibyiza by’iyi moderi ni uko idafata umwanya munini mu kuyikora, kandi itinda mu mutwe. Ikindi ni uko wayijyana ahantu hose, muri gahunda zitandukanye.
Photo : google


text:
MU DUSHYA N’UDUKORYO TWARANZE WEEKEND TWUYU MUNSI TURAZA KUBEREKA BIMWE MU BINTU BITANDUKANYE BIRIMO ABAGABO BAKUBISWE BAZIRA KUBA BIBYE IKIGIRWAMANA ,ABAKOBWA BACIYE IBINTU KURI INSTAGRAM NDETSE N’ABANDI BATANDUKANYE. ABAGABO BO MURI NIGERIA BAKUBISWE BAZIR KUBA BIBYE IKIGIRWAMANA CY’UMUPFUMU YAKORESHAGA REBA AMAFOTO AGARAGAZA ISIMBI UMWE MU BAKOBWA BAKOMEJE GUCA IBINTU KURI INSTAGRAM REBA AMAFOTO AGARAGZA UBURANGWA BWA SACHA UMWE MU BAKOBWA ...Read More »
Udushya twa Weekend
Udushya n’udukoryo Twaranze Weekend : Umunyarwandakazi yasindiye mu kabari atwarwa kuri moto yataye ubwenge ,Umukobwa yafotowe arimo guhe ibere umusore bakunda mu kabari [AMAFOTO]
MU DUSHYA N’UDUKORYO TWARANZE WEEKEND TWO KURI IKI CYUMWERU TURASANGAMO IBINTU BYINSHI BITANDUKANYE BIRIMO IBITARAMO BYABAYE MURI IYI WEEKEND BIRIMO ITORWA RYA NYAMPINGA ,IBITARAMO BY’ABAMBAYE DECHILE NDETSE N’IBINDI BITANDUKANYE NDETSE N’UMUKOBWA WANYOYE INZOGA NYINSHI AGASINDA. KU MBUGA NKORANYAMBAGA ZITANDUKANYE HAKWIRAKWIJWE IFOTO IGARAGAZA UMUKOBWA WANYOYEYE INZOGA ARASINDA AYOBERWA INZIRA IMUCYURA ABAMUBONYE MU GITONDO BAPEREREZA AHO ATAHA BAMUTEGERA MOTO ARATAHA AJYA IWABO. ...Read More »
Udushya n’Udukoryo Twaranze Weekend: Reba urutonde rw’abakobwa bifotoje amafoto y’urukozasoni bivugisha benshi ,umukobwa yasakaje amafoto ye amaze kwiyongeresha ikibuno [AMAFOTO]
MU DUSHYA N’UDUKORYO TWARANZE WEEKEND TWO KURI IKI CYUMWERU TURASANGAMO IBINTU BITANDUKANYE BIRIMO UMUKOBWA WIFOTOJE AMAFOTO YE AVUYE KWIYONGERESHA IKIBUNO AYASAKAZA HANZE , AMAFOTO YAVUGISHIJE ABANTU KU MBUGA NKORANYAMBA ZITANDUKANYE . MU GIHUGU CYA NIGERIA UMUKOBWA UTATANGAJWE AMAZINA YAKOZE AGASHYA UBWO YSAKAZAGA AMAFOTO YE YAMBAYE UBUSA AGARAGZA IKIBUNO CYE NYUMA YUKO AVUYE KWA MUGNAGA KWIYONGERESHA IKIBUNO. DORE RUMWE MU ...Read More »
Udushya n’udukoryo Twaranze Weekend: Abakobwa bitabiriye igitaramo biyambitse amakariso ,Habonetse umugore uvuga ko ahiga abandi ikibuno kini muri Kenya [REBA AMAFOTO]
MU DUSHYA N’UDUKORYO TWARANZE WEEKEND TWO KURIKI CYUMWERU TURABAGEZAHO BYINSHI BITANDUKANYE BIRIMO NKO KUBA MU GIHUGU CYA UGANDA HABAYE IGITARAMO KITABIRIWE N’ABAKOBWA BIYAMBITSE IBIJYA GUSA N’AMAKARISO,UMUGORE MURI KENYA YASHYIZE HANZE AMAFOTO AVUGA KO AHIGA ABANDI IKIBUNO KININI. MU GIHUGU CY’ABATURANYE HABAYE IGITARAMO KISWE NYEGE NYEGE FESTIVAL KITABIRIWE N’ABAKOBWA BIYAMBITSE MU BURYO BUDASANZWE AHO BAMWE MURIBO BARI BAMBAYE AMAKABUTURA AGARAGAZA IBIBUNO ...Read More »
Udushya n’Udukoryo Twaranze Weekend: Kigali habonetse bamwe mu bakobwa bajya mu bitaramo batambaye amakariso n’amasutiye [ REBA AMAFOTO ]
MU DUSHYA N’UDUKORYO TWARANZE WEEKEND TWO KURI IKI CYUMWERU TURABAGEZAHO UDUSHYA DUTANDUKANYE TURIMO ABAKOBWA BAJYA MU BITARAMO BATAMBAYE AMAKARISO N’AMASUTIYE ,AMAFOTO YAVUGISHIJE BENSHI KU MBUGA NKORANYAMBAGA NDETSE N’UTUNDI DUSHYA. DUHEREYE MU RWANDA MURIKI CYUMWERU NIBWO HABAYE IGITARAMO KISWE SILENT DISCO CYAGARAGAYEMO ABAKOBWA BIYAMBITSE MU BURYO BUTANGAJE AHO BAMWE MURIBO BAJE MU GITARAMO BATAMBAYE AMASUTIYA NDETSE N’AMAKARISO IBINTU BYATUNGUYE BENSHI . ...Read More »
Udushya n’udukoryo twaranze weekend: Umusore basanze afite igitsina cy’abakobwa , Ipirawu yatumye abagore n’abagabo barwanira kurira ibipangu ngo batabacura [REBA AMAFOTO]
DUHEREYE MU RWANDA MURIKI CYUMWERU NIBWO HABAYE UMUNSI MUKURU W’ABAYISILAMU AHO BATAMBA IBITAMBO BAKABAGA IHENE NDETSE N’INAMA GUSA MU GIHUGU CYA KENYA HO BYARI IBINDI KUBERA KO ABAGORE N’ABAGABO BARWANIYE KURIRA IBIPANGU BAJYA GUSABA IPIRAWU . UMUSORE MURI KENYA BAGENZI BE BASANZE AFITE IGITSINA CY’ABAGABO BARUMIRWA . MU MUJYI WA KIGALI ABANTU BARWANIYE KU MURYANGO W’UMUSIGITI WA ONATRACOME BGAIYE ...Read More »
Udushya n’udukoryo Twaranze Weekend: Umugabo yakubise umugore we bamujyana mu bitaro kubera ko yanze kumuha ku bintu , Asinah yabyinishijwe n’umusore amwambika ubusa [REBA AMAFOTO]
UDUSHYA N’UDUKORYO TWARANZE IYI WEEKEND TURASANGAMO IBINTU BYINSHI BITANDUKANYE BIRIMO ABAKOBWA BAKOZE UDUSHYA , AMAFOTO YACIYE IBINTU HIRYA NO HINO ,AMAFOTO AGARAGAZA BIMWE MU BYABEREYE MU BITARAMO NDETSE N’IBINDI BITANDUKANYE BYOSE BIJYANYE N’UDUSHYA TWARANZE WEEKEND. DUTANGIRIYE MU RWANDA MU GITARAMO CYA RWANDAN MUSIC FIRST UMUHANZIKAZI ASINAH YAKOJEJWE ISONI N’UMUSORE WAMUBYINISHIJE AGATUMA YIYAMBIKA UBUSA IMBERE Y’ABANTU. UMUHANZI WO MU RWANDA YASHYIZE ...Read More »
Sobanukirwa n’amwe mu magambo azimije ’Slangs’ agera kuri 41 akoreshwa n’ urubyiruko rw’ubu[IGICE CYA 2]
Muri iyi minsi aho ugenda utembera hose mu gihugu cyane cyane mu mujyi wa Kigali, ugenda usanga urubyiruko rwinshi rusigaye rukoresha amagambo amwe n’ amwe agoye kuyasobanukirwa, hakaba hari n’abibaza niba ibyo bavuga ari Ikinyarwanda cyangwa urundi rurimi rw’ amahanga. Aya magambo mashya agenda yumvikana mu rubyiruko akenshi yakunzwe kurangwa n’ abahanzi bakora injyana ya Hip Hop. Bayifashisha mu rwego ...Read More »
Dore Ibyo “Rocky Kirabiranya” Yatangarije Rwanda Paparazzi Nyuma y’Itangazo Ribahagarika Gusobanura Ama Filme, Anahumuriza aba Nyarwanda: (REBA HANO)>>>>
Mu minsi ishize nibwo hasohotse itangazo rigenewe abanyamakuru ryamagana abakora n’abakora za filime zizwi nk’udusobanuye hano mu Rwanda. Nyuma y’uko hasohotse inkuru y’uko iyi federasiyo yashyize hanze iri tangazo abakora akazi ko gusobanura filime bihanangirije federasiyo ya sinema mu Rwanda. Mu kiganiro kirekire yagiranye n’Itangaza Makuru “Karemera Hassan” wamamaye nka “PK Production” ari nawe uyobora ihuriro ry’abasobanura filime mu kinyarwanda ...Read More »
Udushya n’Udukoryo Twaranze Weekend: Njuga yafotorewe mu kabari yasindiyemo arimo no kugona ,Umukobwa wa Museveni yashyize hanze amafoto agaragaza imiterere y’umubiri we[REBA HANO]
MU DUSHYA N’UDUKORYO TWARANZE WEEKEND TURASANGAMO AMAFOTO AGARAGAZA UMUKINNYI WA FILIME YASINDIYE MU KABARI , UMUKOBWA WA MUSEVENI YASHYIZE HANZE AMAFOTO ARESHYA ABAGABO ,AMAFOTO YACIYE IBINTU KU MBUGA NKORANYAMBAGA NDETSE N’AYANDI. DUTANGIRYE MU RWANDA , KURI UYU WA GATANDATU RWANDAPAPARAZZI TWABABONEYE AMAFOTO AGARAGAZA UMUKINNYI WA FILIME NJUGA YASINZIRIYE MU KABARI AFASHE ICUPA RY’INZOGA BIGARAGARA KO YARI YASINZE . UMUKOBWA WA ...Read More »


text:
Bamwe mu bakobwa 10 bitabiriye irushanwa rya Nyampinga w’u Rwanda 2018, bitabiriye Inteko Rusange y’Urubyiruko rwo mu Murenge wa kacyiru mu Karere ka Gasabo ndetse banatanga ibiganiro.
Iyi Nteko Rusange y’Urubyiruko rwo mu Murenge wa kacyiru yabaye kuri uyu wa gatandatu tariki 10 Werurwe 2018, yitabirwa n’urubyiruko rwo muri uyu murenge n’abandi bayobozi mu nzego zitandukanye.
Iyi Nteko Rusange yari ifite insanganyamatsiko igira iti “Uruhare rw’Urubyiruko mu Kubaka u rwanda Twifuza.” Hagatangiwemo ibiganiro bigamije kurwanya ibiyobyabwenge n’inda zitateguwe mu bangavu.
Ibi biganiro byagizwemo uruhare na bamwe mu bakobwa bitabiriye irushanwa rya Nyampinga w’u Rwanda barimo Uwase Ndahiro Liliane wabaye Miss Congeniarity na Irebe Natacha Ursule wabaye Igisonga cya kabiri cya Nyampinga w’u Rwanda 2018.
Uwase Ndahiro Liliane uvuka muri uyu Murenge yatanze ikiganiro kivuga ku kurwanya inda zitateguwe mu bangavu, anavuga ko ku mushinga we wo gushishikariza urubyiruko gufata inshingano bakiri bato kugira ngo bazavemo abayobozi beza b’ejo hazaza.
Mugenzi we Irebe Natacha Ursule we yatanze ikiganiro ku kurwanya ibiyobyabwenge mu rubyiruko.
Abandi bakobwa bahataniye ikamba rya Nyampinga w’u Rwanda 2018 bari bitabiriye iyi Nteko Rusange harimo Igisonga cya mbere Umunyana Shanitah, Miss Popularity Umutoniwase Anastasie, Nzakorerimana Gloria, Mushambokazi Jordan, Umutoni Paula Uwonkunda Belinda, na Uwineza Solange .
Uwase Ndahiro Liliane watumiye bagenzi be yabwiye Eachamps ko yabikoze mu rwego rwo gufashanya no guhaha ubunararibonye buzabafasha mu kwesa imihigo biyemeje.
Yagize ati “ nk’abakobwa bitabiriye irushanwa rya Nyampinga w’u Rwanda tuba dufite imishinga itandukanye, hari n’abafite imishinga ijyanye n’insanganyamatsiko yari twagenderagaho, nabatumiye kugira ngo dufatanye.”
N’ubwo abakobwa 10 ari bitabiriye iyi Nteko Rusange, Uwase Ndahiro Liliane ngo yari yatumiye abo bari kumwe bose 20, gusa ntibabashije kuhagera kubera impamvu zitabaturutseho.
Muri uyu mwaka wa 2018 abakobwa bahataniye ikamba rya Nyampinga w’u Rwanda bahigiye imihigo mu kivunge, hakaba hazatoranywa imishinga ibiri yihutirwa ari nayo izakurikiranwa nya Nyampinga n’ibisonga bye bibiri, gusa n’abandi bafite imishinga yabo ntibabujijwe kuyishyira mu bikorwa.
Irebe Natacha atanga ikiganiro ku kurwanya ibiyobyabwenge
Uwase Ndahiro Natacha atanga ikiganiro
Mushambokazi Jordan
Nzakorerimana Gloria
Umutoniwase Anastasie
Uwineza Solange
Umunyana Shanitah


text:
Iyo urukundo hagati y’abakundanye babiri rugishyushye, ibintu biba bigenda nk’ubwato mu mazi,uko iminsi igenda ihita ariko, uko habaho ukutumvikana ku bintu bimwe na bimwe, , kurambirwa,guhararukanwa, n’ibibazo byo mu buzima, niko rwa rukundo rwa mbere rugenda rugabanya ubukana.Iyo ibintu bigeze aho , iyo hatabaye ukwisuzuma no kuganira bihagije hari igihe umwe mu bakundanye ashobora kwirebaho gusa no kwiyitaho we ubwe gusa, agafunga imishyikirano hagati ye na mugenzi we, iyo hatabaye kwihangana habaho ko umwe ashobora kujya gushaka hanze ibyo atakibona mu rukundo rwe. Akenshi usanga iyo aguye muri cyo cyaha yitwaza, ubusinzi, intege nke yagize, cyangwa se byatewe no kubona inshuti ye ya cyera bimutunguye…
Gukeka inshuti yawe kuguca inyuma ubundi mu by’ukuri ni ikintu kivuna ndetse bisa nk’ibisarisha umuntu, uko ubuze aho agiye, telephone wumvise iyo ariyo yose, impamvu atanze zose, byose bikubera impamvu zo gukeka, kandi nta nubwo uba wizeye ko yakubwiza ukuri
Ibimenyetso ugiye kubona hano byagufasha kumenya niba copine wawe aguca inyuma, bityo niba aribyo utangire ubundi buzima udakomeza guta igihe cyawe.
Twagiye!
1.Ntukitaweho.
Urukundo ni urwa babiri..Rwa rukundo rwa babiri buri wese mu bakundanye aba yitaye kuwundi, abakundanye bagasa nk’aho hanze yabo nta bandi bantu bahaba, Mu mubano rero watangiye kuzamo agatotsi, hajemo se gucana inyuma , ubusabane butangira kugabanyuka. Iyo inshuti yawe itangiye gukora gahunda ze ku giti cye wenyine, agapanga gahunda utarimo, wabimubaza ukabona nta gisubizo gifatika aguha, ahubwo akabyihunza. Icyo gihe nubwo yaba ataraguca inyuma ariko watangira kubifata nk’intambwe za mbere zo kukuvanaho umutima.
2.Inshuti yawe ihagarika imishyikirano n’abo mu muryango wawe cyangwa inshuti zawe.
Burya ikintu cyo gucana inyuma ni umutwaro uremereye kwikorera. niyo mpamvu inshuti yawe mu gihe yaguye muri ubwo buhemu, itangira kugabanya imishyikirano yose imuhuza n’abantu babana n’umukunzi we. Ibintu byo gutendeka, ntabwo ari benshi bashobora kubaho muri ubwo buzima, batekanye. Ibintu bihuza inshuti yawe n’abantu bo mu muryango wawe, bimwibutsa ubuhemu yakugiriye, ibyo bigatuma umutima umucira urubanza.
Copine wawe rero nubona atangiye gushyiraho impamvu zo kutaguherekeza utangire ugire amakenga. Birashoboka cyane ko yaba yaratangiye kuguca inyuma.
3.Inshuti yawe itangiye kwiyitaho cyane.
Mu gihe ubonye inshuti yawe itangiye kujya yiyitaho, bitari bisanzwe, ugasanga atinda cyane mu kwitunganya, mu kwambara, gusokoza, muri make mu kwikoraho, mu gihe agiye gusohoka mutari kumwe, ubona ko ashaka kwitabwaho; ibyo kandi akabikora mu gihe imbere yawe atiyitaho. Muri icyo gihe wagira impamvu zo kumukeka amababa.
- Inshuro mwahuzaga “umubano w’abakundana” “ (relations sexuelles), zaragabanyutse.
Ni ibisanzwe ko iyo abantu bamaranye igihe kirekire, inshuro z’mibonano mpuzabitsina zitangira kugabanyuka. Ariko iyo utangiye kubona mugenzi wawe atangiye kujya abyihunza, yitwaza impamvu zidafututse, ushobora gutangira gutekereza ko yabonye ubundi buryo cyangwa ahandi akura ukwishimisha. Kandi koko birumvikana, kuryamana nawe mugihe afite undi babikorana, bimwongerera kumva ubukana bw’ubuhemu akugirira. Nubona rwose mugenzi wawe atifuza ko wanamukoraho, musabe ibisobanuro, mugihe ubona mu kugusubiza harimo kurya iminwa, cyangwa se kurakara, umenye ko mugenzi wawe aguca inyuma.
5.Inshuti yawe itangiye gushaka kumenya uko ukoresha igihe cyawe.
Mu gihe umukunzi wawe atangiye kujya akubaza uko ugiye gukoresha igihe cyawe, uburyo ukoresha bwo kugenda, amasaha uzagendera cyangwa uzagarukiraho, muri ibyo byose atagamije kuguherekeza cyangwa se kuza kugufata, uzamenye ko ibyo abishakira kubona uko akora gahunda ze zimuhuza n’uwo akubangikanyije nawe.
Inama twakugira ahangaha nuko wamuha amakuru atari yo ukaza kureba nk’ukuntu abyifatamo mu gihe utahiye igihe atari yiteguye. Ibyo bishobora kukuviramo kubabara, ariko nibura ukamenya ukuri aho guhera mu gihirahiro.
6..Atangiye kukugirira amabanga(kugira ibyo aguhisha, aguhezaho)
Ubusanzwe hagati y’abantu babanye neza, usanga ntacyo bahishanya, ni ibyumvikana kandi ko iniba mugenzi wawe afite uwo akunda , azajya akenera kenshi kumenya amakuru ye. Bityo rero niba utangiye kubona inshuti yawe itangiye kwiherera igihe ishaka gutelefona. Ubusanzwe wenda yajyaga agutiza ordinateur ye , cyangwa telephone yawe, none siko bikimeze, .Biraturuka kuki? Shakira hariya:Kuguca inyuma.
7 Nta mwanya akikubonera
Niba musanzwe mutaba hamwe, ukabona nta mwanya akikubonera, ahubwo agashakashaka impamvu nyinshi nko kuvuga ko yari mu nshuti ze, cyangwa hari ibindi aba yagiyemo, ibyo biba bikwiye gutuma wibaza, ikihishe inyuma y’ibyo.
- Kugushyiraho amakosa yose. Umuntu ufite umutima umucira urubanza, iyo adashaka ko amakosa ye amenyekana; atangira gushyira kuri mugenzi we amakosa , ibyo bimufasha ko aye atayaryozwa.Ibyo nabyo bishobora kukubera ikimenyetso. Genzura.
Mu gusoza.
Niba ibi bimenyetso tuvuze haruguru ubibona mu mubano n’inshuti yawe, niba muri make umukekaho kuguca inyuma; mubaze amaso ku yandi niba aguca inyuma koko.
Mu gihe umukeka kandi uzirinde gushakisha ibimenyetso mu bintu bye, kumukurikira aho agiye cyangwa kubaza inshuti ze. Igihe kizagera yivemo. Shaka ahubwo uko haba ibiganiro hagati yanyu, kandi wirinde amahane. Umuntu nkuwo ntakwiye gutuma uta umutwe.
MITALI Adolphe.


text:
UCC Gikondo hongeye gutegurwa igiterane cy’ububyutse ku nshuro ya 8
Yanditswe na
2 August 2018 saa 02:47'
Itorero rya UCC (United Christian Church) ishami rya Gikondo riyobowe na Bishop Margret Rwandamura akaba n’umufasha wa Apostle Charles Rwandamura ukuriye amatorero yose ya UCC ryateguye igiterane cy’ububyutse cyatumiwemo abakozi b’Imana batandukanye.
Iki giterane kigiye kuba ku nshuro ya munani cyiswe ‘ Revival conference ‘ bisobanuye mu rurimi rw’ikinyarwanda ngo ‘ Igiterane cy’ububyutse.
- Uku nikio gahunda izaba iteye
Muri iki giterane hatumiwe abakozi b’Imana basizwe amavuta y’ubuhanuzi n’ijambo ry’Imana
Abakozi b’Imana batumiwe muri Revival conference ku ncuro ya munani ni Apostle Charles Rwandamura , Bishop Margret Rwandamura , Pastor Emma Ntambara uzwiho gukoreshwa n’Imana ibitangaza bikomeye ,Apotre Jane Karamira,Pastor Pastor Thomas Mugema ndetse n’amatsinda aririmba indirimbo z’Imana nka King Dom of God Ministries,Imigezi y’ubugingo Choir ,Ijwi ry’ubuhanuzi (UCC Kabuga),Planet Shakers,UCC Gikondo Worship Team ,Blessed Generation (UCC Niboye) .
Bishop Margret Rwandamura umuyobozi wa UCC ishami rya Gikondo arahamagarira abantu kuzitabira iki giterane kuko bazahabonera Imana
Mu kiganiro IYOBOKAMANA.COM twagiranye na Bishop Margret Rwadamura umushumba w’iritorero rya UCC Gikondo ahateguwe iki giterane yatangaje ko hari umusaruro ntagereranywa umaze kuva mu biterane birindwi.
Ati :”Umusaruro urahari , uragaragara ku mpande zombi. Twabonye abantu bakizwa bakava mu byaha , abandi Imana ibahindurira amateka , nko kubona akazi, Business zikaguka, abatabyara bakabona urubyaro, abarwayi bagakira indwara, ndetse n’Itorero rikaguka bitewe n’ububyutse .”
Uyu mushumba yakomeje avugako buri mwaka iki giterane baba bagihaye intego y’umwihariko ati:’ uyu mwaka wa 2018 twagihaye intego dusanga mu gitabo cya Yesaya 40:29-31 hagira hati:” Ni yo iha intege abarambiwe, kandi utibashije imwongeramo imbaraga, Abasore b’imigenda bazacogora baruhe, n’abasore bazagwa rwose, Ariko abategereza Uwiteka bazasubizwamo intege nshya, bazatumbagira mu kirere bagurukishe amababa nk’ibisiga, baziruka be kunanirwa, bazagenda be gucogora.”
Apotre Charles Rwandamura umuyobozi w’amatorero ya UCC Gikondo nawe azaba ari muri iki giterane
Yakomeje agira ati “Muri iki giterane tuzasenga Imana tuyisaba ngo ikomeze abantu ndetse inabaha imbaraga zikomeye ari nako turushaho kuyisaba ngo igarurire abantu bayo ibyo satani yabanyaze n’ibyariwe n’izige byose ibigarure kandi turizera tudashidikanya ko Imana itazabura kwiyereka abazayishimikira muri aya masengesho y’ububyutse.
Revival conference izatangira tariki ya 5 Kanama 2018 , isoze ku cyumweru tariki 12 Kanama 2018 i Gikondo kuri UCC ( United Christian Church Gikondo ) mu kigo cy’ishuri ry’isumbuye [ APAPE ].
- Uku nikio gahunda izaba iteye
Menya byinshi kuri iki giterane
Iki giterane kizajya gitangira kuva ku isaha ya saa kumi z’umugoroba gisozwe saa moya n’igice z’ijoro [ 16h00 Pm -19:30 Pm.


text:
Abagore babiri bisize ibirungo byo mu byo kurya(Strawberry Jam) umubiri wose,bagaragaye mu mujyi wa Manchester bambaye ubusa buri buri barangije bicara ku ntebe muri uyu mujyi rwagati.
Aba bagore batunguye benshi ubwo bagaragaye muri uyu mujyi mu masaha ya nyuma ya saa sita bambaye ubusa, barangije bajya kwicara ku ntebe iri hafi y’ahakorera bank ikomeye yitwa Barclays bank.
Aba bagore bari bisize ibirungo byo mu byo kurya,bibajijweho na benshi kuko baketse ko ari abasazi gusa impamvu yatumye babyisiga ntiyamenyekanye.
Polisi yahise ihagera irabaganiriza,birangiye bahawe imyenda barambara bava muri uyu mujyi wa Manchester.
Uretse kuba aba bagore bari bambaye ubusa,bari bafite imigati ndetse umwe yahanaguraraga ibirungo ku wundi akoresheje umugati yarangiza akawurya.
Nyine tujye tumenya ko turi mu minsi y’imperuka.Nubwo benshi batabyemera.Ibintu byinshi birimo kubera ku isi,kera ntabyabagaho.Kandi ababikora bumva ko ntacyo bitwaye,ari normal.
Dore ingero:Reba ziriya Robots bakoze kugirango bajye bazisambanya,babanje gutanga amafaranga.Reba iyi Pollution itera Climate Change bigatuma habaho Ibiza (Natural Disasters) bikomeye cyane kurusha kera.Reba na none intwaro ziteye ubwoba (atomic bombs) zirusha ubukana inshuro 4000 atomic bombs bateye Hiroshima na Nagasaki.Ibi byose,birahanura Umunsi w’Imperuka nta kindi.Nubwo benshi batawemera,Imana iwuvuga ahantu henshi muli Bible yawe.Urugero,soma Ibyakozwe 17:31 na Yeremiya 25:33.Muli Yoweli 2:11,havuga ko "uwo Munsi uzaba uteye ubwoba cyane".Icyo dusabwa nugushaka imana cyane,kugirango tuzarokoke kuli uwo munsi wegereje.
Ese waba witeguye guhinduka ugashaka imana cyane?Niba ubishaka watubwira.


text:
Iki giterane cyo kwizihiza imanuka ry’umwuka wera [Pentecôte] cyabaye ku wa Gatandatu tariki ya 19 Gicurasi 2018 kuri Stade ya Kaminuza Yigenga ya Kigali [ULK] ku Gisozi.
Ni igiterane cyaranzwe n’ibyishimo bikomeye ku bacyitabiriye ndetse cyagaragayemo udushya twinshi harimo ubuhanuzi, kwishimira indirimbo z’amakorali, kubatizwa mu mwuka wera, abarenga 50 bakiriye agakiza n’ibindi.
Muri iki giterane, abayobozi bakuru b’itorero batanze inyigisho zibanda ku kwibutsa abakirisitu ko badakwiye kwizihiza uyu munsi nk’ikimenyetso ahubwo bakwiye kubikorana intego iberekeza heza.
Rev. Karuranga Ephrem, Umuvugizi w’iri torero yasabye abakirisitu ko badakwiriye kwizihiza Pentecôte by’umuhango gusa.
Yagize ati “Abakirisitu benshi bibuka ko umwuka wera akorera mu itorero ku munsi wa Pentecôte gusa. Itorero ry’Imana dukwiye kumenya ko Pentecôte atari umuhango, ahubwo ko igomba guhora mu mitima yacu no mu bikorwa byacu kuko umwuka wera ari wo udushoboza gukora umurimo w’Imana umunsi ku munsi."
Yongeyeho ko abakirisitu bagomba gukomeza kugirira icyizere umwuka wera, kuko agikora nk’uko yakoraga. Ati “Umwuka wera aracyahari mu itorero, aracyafasha itorero, nabashishikariza rero gushaka no gukomeza kubana nawo, ndetse no kuyoborwa nawo kuko ijambo ry’Imana rivuga ngo ababana n’umwuka w’Imana nibo bana b’Imana."
Rev. Kalisa Emmanuel, Umuyobozi wa ADEPR mu Rurembo rw’Umujyi wa Kigali yumvikanye asa n’ushimangira ko kuri bo Pentecôte ari ishingiro rikomeye ry’itorero ryabo.
Yagize ati “Pantekote niyo yabyaye itorero, kandi n’imbaraga zashyigikiye ijambo ry’imana, rituma umuntu yizera kandi akabaho ubuzima bwubaha Imana buri munsi."
Muri iki giterane korali zatumiwe zose zishimiwe ku rwego rukomeye uhereye kuri Hoziana imaze kuba ubukombe mu murimo w’Imana ndetse na mugenzi wayo Shalom zibarizwa muri Nyarugenge.
Izindi zataramiye abatari bake bari bitabiriye iki giterane, harimo Jehovah Jileh CEP ULK , Besarel ya ADEPR Murambi, Siloam ya ADEPR Kumukenke, Sauni yo mu Cyahafi, Ijwi ry’umwami Yesu ya ADEPR Kacyiru, Elayo ya ADEPR Gatenga, Abakorera Yesu ya Rukurazo, Duhuzumutima ya ADEPR Muhima, Faradja ya ADEPR Kimihurura na Garedi ya ADEPR Kicukiro Shell.
Igiterane cyabaye kuwa Gatandatu tariki ya 19 Gicurasi 2018 mu gihe umunsi mukuru wa Pentecôte wizihijwe bucyeye bwaho ku Cyumweru. Abateguye iki giterane bavuze ko cyitabiriwe n’abagera ku bihumbi bitatu.


text:
Uburyo bwiza bwo kugirira isuku frigo ibikwamo ibyo guteka
Nkuko abakunzi bacu babidusabye ngo tuzabasobanurire uburyo bwo koza frigo ibikwamo ibyo guteka cyane cyane imboga igahorana impumuro nziza,kuko akenshi usanga ihumura nabi,turagaruka ku buryo bworoheye buri wese bwamufasha gukora isuku ihagije muri frigo ibikwamo imboga.
Bimwe mu bikoresho nkenerwa
- Baking soda
- Vinegar
- Amazi ashyushye
- Isabuni y’amazi yoza ibyombo
- Icyogesho na eponge
Uko bikorwa
- Banza ucomokore Frigo, kuko amashanyarazi azirana n’amazi.
- Kuramo ibintu byose ubika muri frigo isigare nta kintu na kimwe kirimo
- Uzuza ibasi amazi ashyushye arimo n’isabuni y’ibyombo maze uyasukemo agishyushye cyane
- Fata icyogesho ujye unyuza mu bice bihisha umwanda nko mu nguni ugenda ukubishamo icyogesho kiriho isabuni y’ibyombo ukoresha amazi ashyushye
- Koresha baking soda nkeya n’amazi make uvange,maze ujye ushyira ku cyogesho cyangwa eponge,ugende ukuba ahantu ubona hari umugese kuko ingese nazo zituma frigo ihumura nabi.
- Ushobora kandi gukoresha vinegar nkeye ukajya usuka kuri eponge maze ugakuba ahari ingese,mu gihe nta baking soda ufite.
- Hanaguzamo agatambaro kumutse neza kandi gafite isuku maze igume ifunguye kugeza yumutse neza ukabona gusubizamo ibibikwamo
- Bishobotse bikore nibura inshuro imwe mu cyumweru kugira ngo urwanye ya mpumuro mbi.
- Ntukabike imboga zashaje muri frigo cyangwa ngo uzimazemo iminsi myinshi kuko nibyo bizana ya mpumuro mbi.
Koza frigo muri ubu buryo biyirinda kwangirika no kwangiza ibiribwa bibikwamo ndetse igahorana n’impumuro nziza.
Source ;cleanipedia
NZIZA Paccy


text:
Bimwe mubyagufasha igihe ukora urugendo ukabyimba ibirenge
Hari ibintu byinshi ushobora gukora kugira ngo ugabanye guhura n’iki kibazo cyo kubyimba ibirenge igihe uri gukora urugendo kugirango ukomeze kugira ubuzima bwiza.
Abantu benshi cyane cyane abagore bakunze kubyimba ibirenge n’utugombambare igihe bakoze urugendo . Uku kubyimbirwa gukunze gufata iminsi runaka kugira ngo umuntu asubire mu buzima busanzwe.
Ese kubyimbirwa ibirenge wakoze urugendo hari ingaruka byatera ubuzima cyangwa hari icyakorwa kugira ngo umuntu abyirinde?
Kubyimba ibirenge n’utugombambare mu gihe wakoze urugendo rurerure ni ibintu bisanzwe. Mu gihe cy’urugendo rurerure, cyangwa kumara igihe kinini uri ahantu hamwe utanyeganyega , imikaya y’amaguru iba isa nk’ idakora, amaraso aba atembera mu mijyana y’amaguru, maze amwe mu matembabuzi akigira munsi y’agahu ko mubirenge.
Uku kubyimbirwa gukunze gufata iminsi kugirango amaguru asubire mu bihe bisanzwe. Ariko kubyimbirwa uko ari ko kose ntigutera ikibazo ku buzima bwawe , si ikintu gikwiye gutera impungenge uwahuye nacyo.
Kubyimbagana ibirenge bikunze kuba rusange ku bantu bakunze kugira ibibazo byo kubura intege/ imbaraga ariko mu gihe unaniwe cyane cyangwa ufite ikibazo cy’ubuhumekero byaba byiza ugiye kwizuzumisha ibijyanye n’amaraso.
Hari ibindi bintu wakora bikakugabanyiriza kuba wabyimbagana .Ni byiza kugerageza ukinyeganyeza uko bishoboka mugihe uri mu rugendo.
Niba uri kugendera mu ndege, gerageza wicare mu mwanya mwiza wo kuruhande,kugirango bigufashe kujya ushobora guhaguruka igihe ubishatse, ndetse unagendagende.
Igihe wicaye , jya ugerageza unanure ibirenge byawe, ubinyeganyeze, kandi unanure amano yawe, kandi ujye uzamura amaguru yawe wongera uyasubiza hasi, ubikore inshuro nyinshi, bizatuma amaraso atembera neza.
Indi nama wakurikiza, ni uko mugihe uribukore urugendo rurerure mu modoka , fata akanya ubanze ugendagende kugirango uze gushobora kugenda igihe kinini, bizagufasha kutabyimbirwa.


text:
Perezida w’ u Rwanda kuri uyu wa 26 Werurwe 2018, yatangiye inama mpuzamahanga ya Siyansi Next Einstein Forum irimo kubera I Kigali avuga ko ubufatanye aribwo bwatuma Isi yihuta mu bijyanye n’ ubuvumbuzi.
Umukuru w’ u Rwanda yavuze ko yavuze ko ibikenewe ngo abantu bagere aho bashaka bihari cyane cyane binyuze mu buhanga buri mu rubyiruko ari narwo musingi wubakiyeho ahazaza ha Afurika.
Yagize ati “Ni ngombwa ko habaho ubufatanye mu bushakashatsi muri siyansi. Ibi nibyo bituma kuvumbura byihuta kandi bikongera inyungu kuri buri wese”.
Yasabye abatuye Abanyafurika gukoresha ubushobozi bafite maze abahanga b’abanyafurika bagahabwa amahirwe yo gukura mu bumenyi bwabo no guhangana na bagenzi babo
Yagaragaje ko Afurika ikomeza gushakira ibisubizo ahandi, aho kugira ngo iteze imbere uburyo bufasha mu kubibonera hano kuri uyu mugabane avuga ko bitumvikana.
Ati “Ibi bibazo bikeneye guhanga ibishya, aho leta, abikorera, n’ibigo by’uburezi bifatanya. Hano turi kumwe n’abahagarariye inganda benshi ari mu baterankunga ndetse n’abaduha ibiganiro. Ibi ni ingenzi”.
Yakomeje agira ati “Iyo abashakashatsi n’abashoramari bafatanyije mu gushaka uko bakoresha ubumenyi mu gukemura ibibazo biriho, bavumbura ibishya bifasha mu kubungabunga ubuzima, no guteza imbere ubukungu bw’ibihugu”
Uyu munsi, ubumenyi mu by’imibare na siyansi ni ingenzi cyane kugira ngo ibihugu birusheho kugera ku bukungu byifuza, bijyana no guteza imbere imibereho myiza y’abaturage.
Afurika yamaze igihe kinini yaremeye gusigara inyuma, ariko ibyo bikomeje kugenda bihinduka. Uko Afurika igenda irushaho gushaka gushyikira ibindi bihugu by’Isi, ntawe tugomba gusiga inyuma cyane cyane abagore n’abakobwa.
Haracyagaragara ubusumbane hagati y’abagore n’abagabo mu bya siyansi ku Isi hose, ariko ibyo ntabwo tugomba kubyemera. Ibi tugomba kubihindura. Amahirwe hagati y’abagabo n’abagore ntazigera angana igihe batarahabwa umwanya ungana mu burezi no gushaka ubumenyi.
Ikigamijwe ntabwo ari uguha abantu ubumenyi bwo kuzuza imitwe gusa cg se gutsinda ibizamini. Ikigamijwe ni ugukoresha ubwo bumenyi mu gukemura ibibazo bikigaragara ku mugabane wacu no ku Isi dutuye.
Ishami ry’Umuryango w’Abibumbye ryita ku Burezi, Ubumenyi n’Umuco (UNESCO), rigaragaza ko abashakashatsi b’abagore batarenga 30%, abasigaye bose bakaba ari abagabo, mu gihe ibihugu bikomeje kuvanaho inzitizi ku myigire y’umukobwa.
Imibare ya Minisiteri y’Uburezi mu Rwanda yo igaragaza ko nko mu 2011, abakobwa bigaga ibijyanye na siyansi mu mashuri yisumbuye bari 48.7%, bagenda bazamuka kuko nko mu 2015 bari bageze kuri 55.1 %.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Gahengeri: Siporo yatumye abasaga 500 bipimisha indwara zitandura
Abashinzwe ubuzima mu Murenge wa Gahengeri mu Karere ka Rwamagana bemeza ko siporo yabaye imbarutso yo gutuma abaturage basaga 500 bipisha ku bushake indwara zitandura.
Babivuze ubwo bari mu munsi bahariye siporo kuri bose kuri uyu wa 17 Gicurasi 2017, banaboneraho gupima indwara zitandura ku babyifuza ndetse abaturage banahabwa ubutumwa bujyanye no kwirinda izo ndwara.
Indwara bapimye zirimo umuvuduko w’amaraso, diyabeti, umutima n’amaso, hagamijwe gusuzuma benshi bashoboka ngo bamenye uko bahagaze ndetse abakeneye ubuvuzi bafashwe.
Babwikoraho Speciose wo muri uyu murenge ufite ikibazo cy’amaso ngo yishimiye ko yapimwe akanemererwa kujya ku bitaro bikuru.
Yagize ati “Ubu narahumye no kugira icyo mbona ni uguhunyeza ngashishoza. Icyakora nishimiye ko bampimye bakabona aho uburwayi bwanjye bugeze, bagahita banampa ‘transiferi’ yo kujya ku bitaro bya Rwamagana”.
Uwo mukecuru akomeza avuga ko byamubabazaga cyane kuba atabashaga gusoma utunyuguti duto two muri Bibiliya kandi ari Umukirisitu.
Mutuyimana Marie Jeanne, umunyeshuri witabiriye icyo gikorwa, avuga ko nyuma yo kwipimisha agasanga ameze neza yafashe ingamba.
Ati “Ingamba nafashe ni izo kongera siporo kuko badusobanuriye akamaro kayo ku buzima bw’umuntu. Ngiye kugabanya kurya ibintu birimo isukari nyishi ndetse ngabanye umunyu naryaga kuko numvise ko bigira ingaruka mbi ku buzima”.
Akomeza avuga ko ibyo kwipimisha umuntu atarwaye atajyaga abiha agaciro none ngo yiyemeje kuzajya abikora kenshi adategereje kurwara.
Umuyobozi w’Ikigo Nderabuzima cya Gahengeri, Gérard Kaberuka, agaruka ku ngamba zafashwe hagamijwe kugira abaturage bafite ubuzima bwiza.
Ati “Ubu twiyemeje ko tuzajya dukora siporo rusange rimwe mu cyumweru kugira ngo twirinde izi ndwara kuko kwirinda biruta kwivuza.
Aha tuhabonera umwanya wo kuganiriza abaturage tukababwira ububi bw’ibiyobyabwenge cyane ko biri mu bikunda gutera izi ndwara”.
Kaberuka yongeraho ko ibi babikora kugira ngo haramutse hagaragaye umuturage ufite imwe muri izi ndwara avurwe vuba atarazahara.
Mu gihe mu Rwanda abakora siporo buri cyumweru ahanini ari abakozi ba Leta, abatuye Umurenge wa Gahengeri na bo babigendeyeho biha gahunda ihoraho yo gukora siporo rimwe buri cyumweru.


text:
Umunyamabanga wa Leta ushinzwe Itegeko Nshinga n’andi mategeko muri Minisiteri y’Ubutabera, Uwizeyimana Evode, yasabye inzego zitandukanye mu Karere ka Rulindo gukorera hamwe ibikorwa biteza imbere Akarere ka Rulindo, hashyirwa imbere ibiganiro kugira ngo hafatwe ibyemezo bikwiye.
Ubu butumwa yabutanze ku wa 3 Kanama 2018, mu muhango wo gusoza imurikabikorwa ryari rimaze iminsi itatu ribera mu Kigo Ndangamuco Ikirenga, giherereye ku Kirenge cya Ruganzu mu Murenge wa Rusiga, ryateguwe n’Akarere hamwe n’Ihuriro ry’abafatanyabikorwa (JADF).
Uwizeyimana yashimye ibyamuritswe avuga ko birimo ibizamura Akarere ka Rulindo n’abaturage, yavuze kandi ko buri muturage afite inshingano yo kugira uruhare mu bimukorerwa, kugira ngo Rulindo ibe ahantu abaturage bafite ubushobozi, batabarana, batanga amakuru bagafatanya n’inzego z’umutekano, batumva ko hari abandi bari kubakorera ibyo bakwiye kuba bikorera.
Yagize ati: “Buri wese amenye ko Rulindo ari ingobyi imuhetse; iyo iteye imbere na we aba ateye imbere cyangwa ko iyo ateye imbere Rulindo na yo itera imbere.”
“Bisaba ko dufatanya, duhanahana amakuru tukaganira tukamenya igikenewe kurusha ikindi kubera ko no mu byihutirwa haba harimo ibyihutirwa kurusha ibindi bisaba ko abantu bajya inama bagafata ibyemezo byaganiriweho”.
Uwizeyimana kandi yasabye imiryango nterankunga ikorera mu karere ka Rulindo guha agaciro ururimi rw’Ikinyarwanda mu byo bakora kugira ngo ababikorerwa babashe kumenya ibyo ari byo.
Yabishingiye ku kuba gahunda z’ibikorwa by’iyi miryango, ibyapa n’ibirango byandikwa mu ndimi z’amahanga aho kubyandika mu Kinyarwanda ku buryo abaturage batazizi ari na bo bikorerwa badashobora kubisobanukirwa.
Perezida w’Ihuriro ry’abafatanyabikorwa b’Akarere ka Rulindo, Padiri Nzabonimpa Augustin, yavuze ko iterambere ry’igihugu rishingiye ku bufatanye bw’inzego zose bikaba ari ko bimeze muri aka karere abafatanyabikorwa n’ibyo bakora bigahabwa agaciro.
Yagize ati: “Urugamba turiho turufatanyije twese, nk’abitsamuye, tugomba gukoresha imbaraga zacu; zaba imbaraga z’ubwenge, ibitekerezo n’imbaraga z’amaboko tugakorera iki gihugu kuko urugamba dufite ubu ni urw’iterambere kandi rusaba uruhare rwa buri wese nta kuvunisha abandi”.
Yasabye abaturage ko ibyagezweho bakomeza kubisigasira bongera umusaruro, bawongerera agaciro kugira ngo basagurire n’amasoko.
Umuyobozi w’Akarere ka Rulindo, Kayiranga Emmanuel yashimiye abafatanyabikorwa ubushake n’umurava badahwema kugaragaza mu bikorwa bakora biteza imbere abaturage, abizeza ubufatanye ndetse asaba abaturage gusigasira ibyagezweho, bakagira uruhare mu bibakorerwa bityo bagatera imbere.
Muri uyu muhango wo gusoza imurikabikorwa, habaye n'igikorwa cyo gusinya imihigo y'umwaka wa 2018/2019 hagati y'Akarere n'abafatanyabikorwa.
Imurikabikorwa by’Akarere ka Rulindo ryatangiye ku wa 01 Kanama 2018, rikaba ryari rifite insanganyamatsiko igira iti: “Nk’uwikorera dusigasire iterambere twongera umusaruro.”


text:
Uko wafasha umwana uhungabanywa na Jenoside atabonye
Nkuko bigaragazwa n’Ikigo cy’Igihugu Gishinzwe Ubuzima (RBC), mu myaka 22 ishize ihungabana ryagiye rihindura isura aho risigaye rinagaragara mu bana batigeze babona Jenoside.Hirya no hino mu bigo by’amashuri yisumbuye ndetse no ku mu bikorwa byo kwibuka hagenda hagaragara umubare utari muto w’abana bavutse nyuma ya Jenoside bagaragaza ibimenyetso by’ihungabana n’ihahamuka.
Mu gushaka kumenya uko wafasha umwana muto wahuye n’ihungabana twegereye Madamu Charlotte, impuguke mu by’imitekerereze akaba asanzwe ari n’umujyana w’ingo, abanza kutubwira zimwe mu mpamvu zitera abo bana guhungabana kandi batarabonye Jenoside.
Yagize ati : “ umuntu ntabwo ahungabanywa nibyo yabonye gusa kuko nibyo yumva, ibyo areba ku mashusho niyo byaba byarabayeho adahari we asa naho yishyize mu mwanya w’umuntu byabagabo agasa naho ako kanya yimutse akajya mu yindi si.
Usibye na Jenoside umwana abazi nez ako yabayeho hari ubwo umwana areba filimi kandi abizi nez ako ari ibintu bitabayeho bikamugiraho ingaruka|”
Madamu Charlotte akomeza avuga ko na none ingaruka za Jenoside yakorewe abatutsi zigera no ku bana nabyo bikaba byabatera guhungabana.
Yarongeye ati : “ Ubu hari abana bahungabanywa n’ingaruka za Jenoside kuko nabo zibageraho ugasanga nk’umwana nta nyirakuru agira, ba nyirasenge ntabo n’abandi bo mu muryango, yabona abandi bana babafite akibaza impamvu we atabafite.
Hari nubwo umubyeyi we nawe ubwe aba yarahungabanye nawe ubwe atariyakira bikagend abikagera no ku mwana we kuko icyo gihe umubyeyi nawe ntaba ashobor aguhumuriza umwana, rimwe na rimwe ibibazo by’amatsiko abana baba bafite nabyo ugasanga adashobora kubimusubiza”
Nkuko ubushakashatsi bwakozwe n’inzego z’ubuzima bugaragaza ko abana bari mu bugimbi no mu bwangavu aribo bakunze kwibasirwa n’ihungabana kandi batabonye Jenoside, mu gihe ufite umwana wahungabanye cyangwa se ukaba hari uwo umuturanyi uzi dore uko wamufasha :
Kumuha icyizere : icya mbere cyafasha umwana nuko wamuha icyizere kuko akenshi abana baba bafite ubwoba ko Jenoside yazongera ikabaho. Muhe ingero zifatika zaho igihugu kigeze kiyubaka bizarushaho kumuha icyizere
Ha umwanya uhagije umwana avuge ibimuri ku mutima : Si byiza ko ubuza umwana ngo umupfukirane areke kuvuga ibyo atekereza. Reka umwana avuge ibyo atekereza umutege amatwi ariko wirinde kumuhatira kuvuga.
Kumuba hafi : Abana baba bafite ubwoba bwinshi ku buryo ari nacyo kimenyetso benshi bagaragaza cy’ihahamuka. Usabwa rero kumuba hafi, ibyo agusabye yumva ko byamuha umutekano uruseho ukabimuha aho kumubwira nabi ngo ari kwiry, cyangwa se ngo ari kwikoza ibintu nk’iby’abana kandi ari mukuru.
Muhe uburenganzira agire imyanzuro imwe nimwe abafatira mu rugo : Hari ikindi cyafasha uwo mwana nko kumuha uburenganzira akagir aumwanzur abafatira mu rugo, nko guhitamo ibyo muri burye, aho mutemberera, inshuti mujya gusura, n’ibindi bituma yumva aruhutse.
Mwereke urukundo rwinshi rudasanzwe : mu bihe nk’ibyo umwana aba akeneye urukundi rudasanzwe no kumva ko yitaweho cyane. Muhe iminota yo kumuba hafi ku buryo abona ko uri kumwitaho bitandukanye n’ibisanzwe.
Ubwo ni uburyo wakoresha mu gufasha umwana wahungabanye cyane cyane ku bana bakiri kubyiruka bahungabanywa na Jenoside kandi batarayibayemo.
Gracieuse Uwadata
Ibitekerezo byanyu
-
Murakoze cyane kubwizinama mutugiriye nkange mfite umwana wa7 ans ariko murikigihe nta radio dufungura cg television kuko bimugiraho ingaruka nange najyaga mbura uko mbyitwaramo.Aratangira ati mwishe ba tantes,oncles ba kaka na sogaokuru kuko nange genocide yabaye mfite 9 ans ariko umuryango wose urashira nsigara ngenyine,ntibagira aho bajya muri vacance bikabatera agahinda bakambaza byinshi nange naburaga uko mbasobanurira ariko uwo niwe bikoraho cyane.Murakoze kutugira inama.
-
Murakoze cyane kubwizinama mutugiriye nkange mfite umwana wa7 ans ariko murikigihe nta radio dufungura cg television kuko bimugiraho ingaruka nange najyaga mbura uko mbyitwaramo.Aratangira ati mwishe ba tantes,oncles ba kaka na sogaokuru kuko nange genocide yabaye mfite 9 ans ariko umuryango wose urashira nsigara ngenyine,ntibagira aho bajya muri vacance bikabatera agahinda bakambaza byinshi nange naburaga uko mbasobanurira ariko uwo niwe bikoraho cyane.Murakoze kutugira inama.


text:
Uyu mukobwa w’imyaka 21 yarangije amashuri yisumbuye muri 2016 mu ishami ry’ubumenyi bw’Amateka, Ubukungu, n’Ubuvanganzo (History, Economics & Literature), avuga ko mu buzima busanzwe yakuze akunda cyane ibijyanye no kwandika imivugo, ibitabo, indirimbo n’ibindi byose bigendana n’ubuvanganzo.
Miss Shimwa Guelda yabwiye IGIHE ko ateganya gutangira kubyaza umusaruro impano yo kuririmba yagaragaje bwa mbere mu mwiherero w’abahataniye kuba Miss Rwanda, aherutse kongera kwigaragaza mu gitaramo cyo kumurika album ya Charly na Nina aririmbira abacyitabiriye.
Yagize ati "Nabitekerejeho kera, maze igihe mbitekereza guhera mu mwaka ushize ariko numva ko igihe cyari kigezo cyo kugira ngo mbitangire kuko ari bwo mbona ko hari uburyo bwo kuba nabikora neza. Umuntu ntabwo atekereza ibintu ngo ahite abijyamo gutyo gusa, uba ugomba kumenya amakuru atandukanye kuri byo, ukamenya ngo ese naca mu yihe nzira kugira ngo ibintu ubigereho. Ni byo nabanje kugira ngo mbashe kumenya uko nabigenza neza."
Yongeyeho ati "Nk’abandi bantu batandukanye nanjye ibyo kuririmba nabitangiriye muri korali, nkiri muto, kumwe umuntu atangira aririmba akiga amajwi. Nageze igihe mbivamo ariko ikintu uba ukunda ntabwo kikuvamo ugenda wiga indirimbo, izo ukunda ukaziririmba, ukazigana. Ni uko no mu mashuri yisumbuye nabikomeje ariko ntabwo nabikoraga nk’ubuhanzi ni uko nabikundaga ariko abantu bagenda bakubwira bati urabizi, urabishoboye bikakuremamo icyizere cy’uko wabikora gutyo."
Miss Shimwa Guelda uvuga ko yatangiye kuririmba muri korali y’abato afite imyaka itandatu, avuga ko nubwo yamaze gufata umwanzuro wo gutangira kuririmba nk’umwuga nta ndirimbo arakora ye bwite mu buryo bw’amajwi n’amashusho ariko akaba abiteganya mu gihe cya vuba nubwo atarabasha gutangaza abo bazakorana.
Yavuze ko mu buhanzi bwe azajya akora injyana ihuza n’umuco gakondo w’u Rwanda, ibyo abona ko bizuzuzanya n’inshingano yahawe zo kumenyekanisha umuco.
Yagize ati "Muri aka kanya ndareba cyane ku muziki gakondo, nk’undi munyarwanda wese nifuza ko ibyacu byatera imbere inganzo yacu ikubahwa tukayikundisha abacu ndetse n’abandi. Kuba ngiye kuwukora ntabwo bifite aho bihurira no kuba ndi Nyampinga w’Umurage kuko nabitekereje ntaramuba ariko bishobora kuzuzanya."
Yakomeje agira ati "Hari icyo bishobora kumfasha mu bijyanye no guteza imbere umuco n’umurage w’u Rwanda, byanze bikunze biruzuzanya mu buryo bumwe cyangwa ubundi."
Shimwa Guelda wabaye Nyampinga w’Umurage n’Umuco muri Miss Rwanda ya 2017, yaherukaga gutumirwa kuzahagararira u Rwanda mu marushanwa ya Miss Heritage Global azabera ahitwa Gallagher Estate, i Midrand, Johannesburg muri Afurika y’Epfo.


text:
Gereza ya Mageragere yashyizeho uburyo bwo gusukura amazi aba yakoreshejwe
Amazi ava mu misarani, mu bwogero no mu gikoni byo muri Gereza ya Nyarugenge iri i Mageragere ntazongera gupfa ubusa kuko agiye kujya ahindurwa maze akoreshwe indi mirimo.
Kuri uyu wa kane tariki ya 07 Ukuboza 2017 ni bwo hatangijwe ku mugaragaro umushingwa wo gutunga ayo mazi.
Biteganijwe ko uwo mushinga uzarangira mu mwaka wa 2018, utwaye miliyoni 162 n’ibihumbi 590RWf.
Ayo mazi azatunganywa azajya akoreshwa imirimo itandukanye irimo kuhira imyaka no kuyakoresha isuku nko gukoropa no kumesa.
Uwo mushinga uzanarengera ibidukikije kuko hari ibyo ayo mazi yose yavaga muri Gereza yangizaga birimo kwanduza amazi yo mu mugezi wa Nyabarongo uyegereye.
Umuyobozi wa RCS, CG Rwigamba George avuga ko igikorwa batangije ari kinini ku buryo kizagirira akamaro ibidukikije kandi ifumbire izava muri ayo mazi ikazakoreshwa mu gufumbira imyaka.
Agira ati “Ifumbire iva muri uwo mwanda izakoreshwa mu mirima ariko dushobora no gusagurira n’abaturage batwegereye.”
Ikigo cy’igihugu gishinzwe kubungabunga ibidukikije (REMA) cyateye uwo mushinga inkunga ingana na 96%.
Umuyobozi wa REMA, Eng Ruhamya Coleta avuga ko akenshi imyanda ari yo iba intandaro yo kwangiza ibidukikije.
Agira ati “Iyo myanda iyo igiye mu mazi n’ubutaka idatunganijwe ni yo iba intandaro yo kwangiza ibidukikije ndetse no gutera indwara mu baturage.”
Abaturiye Gereza ya Nyarugenge bahamya ko uwo mushinga uzabafasha cyane kuko ngo babangamirwa n’umwanda n’umunuko biturukaa muri iyo gereza.
Gereza ya Nyarugenge ifungiyemo imfungwa n’abagororwa basaga 7000 ariko bikaba biteganijwe ko imirimo yo kuyubaka nirangira izaba ifite ubushobozi bwo gucumbikira imfungwa n’abagororwa ibihumbi 12.


text:
Bene wacu barashaka kunshakira aho mbyara nkore iki ?
Muraho basomyi b’agasaro ! nkunda iyi magazine kuko inyubaka cyane. Nanjye ndagirango mungoboke mungire inama.
Maze imyaka umunani nubakanye n’umudamu mwiza cyane nakunze igihe kirekire. none muganga yatubwiye ko adashobora gusama kandi ndabona gucura bidusatira kuko agize imyaka 40 nanjye ngize 36.
Twashatse ibyo kumuteramo intanga (insemination) igiciro cyabyo dusanga tutakigondera ukurikije ubushobozi bwacu twembi. None umuryango wanjye uti reka tugushakire aho ubyara akana kandi tuzakubamo umugore wawe ntabyo azamenya. ndagisha inama y’icyo nakora.
Ufite nawe ikibazo cyangwa ubuhamya watwandikira kuri agasaromagazine@gmail.com
photo : google
Ibitekerezo byanyu
-
Ndagusuhuje nawe ! kubwanjye ndumva wakomeza kwibuka ko mwasezeranye kubana mubibi nibyiza, none ndumva kujya hanze uzaba ukoze icyaha cy’ubusambanyi,knd ushobora no kujya kubikora uwo mwana nawe agapfa, ikiza ndumva waguma mubudahemuka kuko ubwo numusaraba Imana yaguteganyirije nushaka kuwukwepa uzabibazwa utakiri mumubiri .Imana ibigufashemo
-
Banza wibaze uko bimeze muriwowe. Ese mbere yuko bene wanyu bakubwira ngo ushake aho ubyara wowe urabyemera ? Nonese wunva ntacyo byaba bitwaye kuwo mwashakanye ? wowe se ntacyo bigutwaye ? Ugomba kumenya ko icyo ushaka kugeraho ariwowe ufata icyemezo cyanyuma. Ntukwiye nagato kunva ko bene wanyu aribo bagufatira icyemezo cyubuzima nkicyo. Bakugira inama nkuko natwe twayikugira kandi ntiwabagaya kuko buriwese akugira inama akurikije uko abyunva, ariko niwowe ubwawe usobanukiwe ukuri kubuzima bwawe, ikikunezeza, ikiguhesha amahoro, icyowifuza, ndetse nicyatuma ugera kuntego zubuzima bwawe. Sibyiza guhangaikisha uwo mwashakanye mugihe mubanye neza mumahoro, ukoze ikintu nkicyo atari nawe wakikubwiye ntiwaba umubereye infura, ariko nanone, biragusaba kudatega amatwi buriwese ukugira Inama. Tekereza nibakubwira ngo mwirukane, cyangwa ngo muhunge, kandi bakaguha impanvu zigaragara, nonese uzabikora ? Ganira numugore wawe umubwire ihurizo urimo gucama aragufasha, gusa nano birasaba ko asanzwe afite ubushobozi bwokwakira ibikomeye nkibi akaba yajya inama nziza, naho niba atariko bimeze, nabwo mwashwana
-
-
muraho, rwose kutabyara birababaza kandi ikibazo mwese muragifatanyije wowe na madamu wawe
ubwo se nujya kubyara ahandi uzaba umufashije iki muri ako gahinda musangiye
uzaba wikemuriye ikibazo ku ruhande rwawe ariko we umwibagirwe kandi nawe arahangayitse.nanabimenya
warabimuhishe umwongerere igikomere.ndumva nta rukundo rurimo.
inama nabagira abo bene wanyu nibabafashe mushakishe ayo mafranga mubone uko mukora iyo operation.
-
Ikibazo cyawe kiraremereye muvandimwe ariko muri byose hari Imana. Umuryango wawe urakugira inama zo kwikunda gusa nabo ndabumva ariko barashaka kugusenyera kuko sinzi burya ku isi nta banga rihaba kandi n’iyo atabimenya waba utatiye isezerano ry’ubudahemuka wamusezeraniye imbere y’Imana n’abantu ubwo wamubwiraga ko uzamukunda yaba muzima cyangwa arwaye kandi ko utazamuhemukira. Ishyire mu mwanya we utekereze iyo baza gusanga ari wowe utabyara niba wari kumureka akabyara ku ruhande.
Ese ujya utekereza kuri uwo muntu muzabyarana muzagirana iyihe sano ? ese azaba umugore wawe, azaba inshoreke,muzabyara umwe murekere aho ? Baragushora ariko ntibazagukura kuko nuca muri iyo nzira ukunje ishati kuko ugiye kwirengera urushumi rw’ibibazo bizajyana nabyo uhereye kucyo gusenya urwawe no gutera intimba idakira umugore mwashakanye mukundana kandi umuhaniye icyaha kitari icye.
Ese wari uzi ko hari igihe abaganga bemeza ikintu nk’icyo Imana ikabavuguruza ukabona abantu babyaye nyuma y’imyaka 10 cyangwa 15 ?
Mushobora kubyara cyangwa ntimubyare byose ni ubushake bw’Imana. Ahubwo egera umugore wawe umurinde kumwongerera agahinda kuko ako afite nako ntikoroshye. Tekereza ko ushobora kujya gushaka umwana ntunamubone ahubwo ukazana SIDA ! Nimwegere Imana, muganire murebe niba se mushobora no kurera umwana w’imfubyi ariko rwose irinde inama zikoshya guhemuka.
-
Yewe umubabaro wawe urimvikana kandi mbanje kugushimira ko ugihamya ko umugore wawe ari mwiza kandi ukimukunda nyuma y’imyaka 8 mutarabona umwana.
1)Niba mwizera Imana Ishobora byose nakugira inama yo kwizera Imana mukayisaba urubyaro, Imana ishoboye kubaha umwana mu buryo bw’igitangaza ariko Ishobora no kubaha ubushobozi mugakoresha insemination kuko imiryango myinshi imaze kubona abana muri ubu buryo.
2)umutima nama wawe uzahorana inkomanga kuko uzaba uciye mu isezerano wasezeranije umugore wawe (uzaba umuciye inyuma keretse niba utaramusezeranije ko uzamukunda no mugihe mutabyaye)
b)sinakugira inama yo gukurikiza inama y’umuryango kuko uwo mwana uzabyara rwihishwa ntuzamwishimira wisanzuye kuko uzahora wihisha umugore wawe (ntuzasohakana umwana wawe kumugaragaro, ntuzamujyana kwa muganga arwaye, ....) ikindi gikomeye umwana wawe azakurana umubabaro wo kutarerwa na se kumugaragaro. Ntaho wahisha umwana amaherezo umugore wawe azabimenya kandi agutere icyizere
3)Umugore wawe naguha uruhushya rwo kujya kubyara hanze uzagende wemye.
4)Nabagira inama yo gufata umwana w’uruhinja mukamurera
b)
-
Imana yaguhaye uwo musaraba yari izi mpamvu.biragoye ndakumva pe, ariko ibaze ariwowe uzakuba ariwowe ufite ikibazo umugore ari muzima akabyara hanze uko byagenda ?
icyo wifuza ko bagukorera Yezu aravuga ngo ube aricyo ukorera abandi.
ushobora kwibwira ngo ukemuye ikibazo ugasanga ukemuye 1 ugatera 3,ukazana Sida,ukayitera umuziranenge w’umugore wawe, ni itesha mutwe ry’indezo rya buri munsi utavuze induru yahora mu rugo rwawe.
biragoye pe !ariko Kenyera uheke umusaraba wawe kuko niwe uzambukiraho ujya mu ijuru.
nta muryango ni umwe wabona udafite umusarabo wawo, Imana yabiguhaye humura izagufasha no kuwutwara.
kuko ababyaye bose siko bishimye.Imana ibigufashemo nanjye nkwemereye Ndakuramutsa Maria, Bikira Mariya agufashe gutwara umusaraba nkuko atatereranye umwana we,humura ari munsi y’umusaraba wawe ararirana nawe, kandi azakugezayo amahoro ni umugirira ikizere.
courage
-
yoooo natinze kbyara nanjye mfite ubuhamya gusa birababaza cyane. ariko nzi neza ko ako ari agatonyanga mu nyanja y’amagambo bene wanyu bakubwira. ikindi nuko umudamu wawe nawe atorohewe nawe ahoro yifuza gukikira umwana nk’abandi babyeyi mbabarira we kumutererana.
wivuga ngo mugiye gucura kuko na sara yarabyaye kandi ashaje.
inama rero :
1. komeza ukunde umufasha wawe burya inama ye abe ariyo uzumva nyuma y’izindi
2.egera Yezu umubwire byose nk’umuganga uruta bose nubwo byanze we yabishobora. njye nagiye kwa Yezu Nyirimpuhwe mu Ruhango ndarira mubwira byose aransubiza ngo humura umwaka utaha nk’iki gihe uzabona umwana uzaze gushima kandi byagenze gutyo. nawe ndabikwijeje uzagende wizeye wegere group y’impuhwe igufashe gusenga ntuzite ngo usengera ahandi cyangwa ntusenga uzagende nkugiye kuzana igisubizo. azabikora ndabizi neza kuko yarabinkoreye.
Gira amahoro


text:
*Isambaza zabo ngo bazigurisha i Rubavu gusa, bifuza ko zigera kure
Abagore bagize Koperative b’abarobyi COPPAVI (Cooperative pour la promotion des Pêcheurs et des Vendeurs d’Isambaza) batangaza ko bamaze kwiyubakira inzu y’ubucuruzi ifite agaciro ka miliyoni 50 z’amafaranga y’u Rwanda, banaguze imashini bifashisha mu koza no kumisha isambaza, bakaba bagifite imbogamizi zo kugeza umusaruro wabo ku isoko rigari.
Perezida wa Koperative, Icyizanye Marie Jeanne avuga ko bishyize hamwe ari abanyamuryango 52, barimo abagore 46 n’abagabo batandatu, bamaze imyaka itatu, bakaba bageze ku gishoro cya miliyoni 90 z’amafaranga y’u Rwanda.
Ati “Ntitumaze igihe kinini dukora kuko twatangiye mu 2015, dutangira turi abagore nk’uko Koperative yitwa, ariko nyuma twaje kwakira n’abagabo baje batugana, koperative yashinzwe n’abagore muri gahunda yo kwiteza imbere.”
Icyizanye avuga ko mu bihe byiza babasha kuroba Kg 300 z’isambaza mu ijoro rimwe mu gihe kindi ngo baroba Kg 100.
Yagize ati “Turacyafite imbogamizi zo kugeza umusaruro tubona ku isoko bitewe n’uko nta buryo twari twabona bwo kugera mu yandi masoko uretse irya Gisenyi.”
Yakomeje avuga ko bakeneye imodoka ibafasha mu bucuruzi, gusa bakaba bafite ikizere cyo kuzayigurira mu gihe ibihe bizaba byagenze neza.
Ati “Turamutse tubonye imodoka idufasha kugeza umusaruro ku isoko byadufasha gutera imbere ndetse tukagira n’abandi duha akazi kuko imirimo yaba ibonetse.”
Yavuze ko buri munyamuryango yatanze umugabane w’amafaranga 200 000 y’u Rwanda, ariko ko amarembo agifunguye ku bifuza kubasanga.
Abagore bafatanya n’abagabo kuroba mu gihe cya nijoro, nk’uko bigarukwaho na Icyizanye Marie Jeanne, kandi ngo abagabo babo ntibababuza, ahubwo ngo babatera inkunga uko bashoboye ngo babashe gutera imbere.
Ati “Nubwo umuco w’Abanyarwanda utemereraga umugore kugenda mu gihe cya nijoro, twebwe ibyo twarabirenze kuko tubasha kujya kuroba nijoro, abagabo bagasigara mu rugo kandi nta makimbirane biduteza mu mibanire yacu.”
Perezida wa Koperative avuga ko inyungu babonye yanavuyemo icyo bafashishije abatishoboye, nko kububakira no kubaremera byatwaye miliyoni 9 z’amafaranga y’u Rwanda.
Bavuga ko babasha kumisha indagara zikamara amezi atandatu zigifite ubuziranenge, babasha no gutunganya isambaza, ntibirangirire mu kugurisha gusa, ahubwo basagurira n’ingo zabo.
Bamwe mu bacururiza mu isoko rikuru rya Rubavu na bo batangarira imikorere y’abagize Koperative, COPAVI kuko ngo babafata nk’abantu bashoboye kandi bafite intego z’iterambere.
Uwizeye Rachel ni umucuruzi mu isoko rya Rubavu, yabwiye Umuseke ko abagore b’abarobyi b’i Rubavu bashoboye kandi bihaye intego z’iterambere, kuko babasha kujya kuroba nijoro, bakaza bagacuruza kandi bakanita ku ngo zabo no ku miryango, bakaba ari bamwe mu babayeho neza kandi bafite imibereho buri wese yakwishimira kugira.
Ati “Aba bagore baroba isambaza bakanazicuruza, twebwe baradutangaza kuko abandi usanga twitinya twumva tutarara mu Kivu ngo twagiye kurara turoba, mu by’ukuri twibaza uburyo bakoramo bikatuyobera gusa barashoboye rwose kuko ubona bariteje imbere n’abana babo baba basa neza cyane.”
Bantegeye Onesime na we ni umucuruzi mu isoko rya Rubavu, avuga ko aba bagore bakwiye kuba ikitegererezo mu bandi bagishyize amaboko mu mufuka bagategereza gusaba abagabo babo, ko ahubwo bakwiriye gukangukira umurimo kuko ari wo wonyine ushobora kubageza ku iterambere.
Aba bagore n’abagabo barakangurira buri wese guhagurukira umurimo no kuwunoza hagamijwe iterambere ryabo n’iry’igihugu.
Josiane UWANYIRIGIRA
UMUSEKE.RW


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
Inama k'umukobwa Ugiye Kurambagizwa I
2. Tunganya Uko ugaragara: Tunganya imisatsi yawe, wigaragaze neza. Ariko ntukabye!
3.Humura Neza: Iyuhagire kandi witere agaparfum keza, ujye uhora ugakoresha kugira ngo impumuro yawe ibe imwe akumenyere.
4.Gira ikimero kiza: Abasore bakunda umukobwa ufite ikimero cyiza. Ariko abakobwa bose siko bagira amahirwe yo kuvukana ikimero gihimbaje. Niba ari uko bimeze ujye ukora za siporo kugira ngo ugire umubiri ubereye kandi ushimishije kureba.


text:
Ras Bertin yakanguriye abana bavuye mu ishuri kurisubiramo
Yanditswe na admin
Mudacyahwa Bertin uzwi nka Ras Bertin bakunda kwita “Inshuti y’abana”, umuhanzi uririmba mu njyana ya Reggae ku ya 24 Ukuboza 2018 mu mujyi wa Muhanga yakoze igikorwa cyo gusangira n’abana barimo n’abavuye mu ishuri abashishikariza gusubira mu ishuri.
Aganira n’Imvaho Nshya Ras Bertin yavuze ko icyo gikorwa cyitabiriwe n’abana bamwe baba ku mihanda n’abandi bari baturutse mu ngo zitandukanye basanzwe biga.
Yagize ati “Ni igikorwa twateguye cyahuje abana bamwe baba ku mihanda n’abandi baba iwabo biga. Abana biga baganirije abo baba ku muhanda bababwira ibyiza byo gusubira mu ishuri kandi natwe twarabaganirije”.
Bamwe mu bana baba ku mihanda kandi yavuze ko batangaje ko impamvu bavuye mu miryango yabo byatewe n’amakimbirane aba mu miryango baturukamo.
Nyuma yo kuganirizwa banabazwa ibibazo n’urubyiruko rubarizwa mu Cyizere Group bari abafatanyabikorwa, Ras Bertin yavuze ko abo bana bagaragaje umuhate wo gusubira mu ishuri.
Abasubije ibibazo neza, Ras Bertin yavuze ko bagenewe ibihembo ngo kandi abana bose uko bari 102 baganirijwe ku bubi bw’ibiyobyabwenge no ku cyorezo cya SIDA.
Icyizere Group, Ras Bertin yavuze ari Umuryango w’urubyiruko ugamije kurushaho guteza imbere igihugu no kwiyubakira ejo heza hazaza.
Igikorwa bakoze kandi yavuze ko yari mu rwego rwo kwishimana n’abana ku munsi mukuru wa Noheli.
Ubuhanzi bwe avuga ko kandi bwibanda ku kuririmba ku mahoro no ku burenganzira bw’abana muri rusange.
Zimwe mu ndirimbo za Ras Bertin harimo iyitwa “Bazanyibuka”, “Abo bana”, “Ntibikwiye” n’izindi.
NDAMYIROKOYE FRANÇOIS


text:
KANDA HANO UREBE VIDEO
Iyi ni inkuru ngaruka-cyumweru ikubiyemo icyo abahanga mu byo kwitegereza ahazaza (les voyants) bavuga ku bizaba ku muntu uko icyumweru gitashye, ukurikije igihe yavukiye.Dore uko icyumweru cyo ku ya 04 kugeza ku ya 10 Ukuboza kizagenda
Uwavutse hagati y’itariki ya 21 Werurwe na 19 Mata (Belier)
Mu rukundo
Kuba umwimerere ndetse no kwerekana ibibarimo nibyo bizabahesha amahirwe mu rukundo muri iki cyumweru. Bizaborohera kugaragariza abo mukunda amarangamutima yanyu bityo nabo bishimire kuyasangira namwe. Urukundo no kubohoka nibyo bizaranga ibiganiro byanyu.
Mu butunzi
Mu mpera z’iki cyumweru birashoboka ko mwabona amafaranga. Ayo mahirwe azahurirana n’ibikorwa byanyu bwite mwihimbiye, ikemurwa ry’imanza mwaba mufite cyangwa se n’ibyo mwagurisha. Muzahura n’imishinga mishya ariko nubwo mufite ibindi mukora ntibizababuze kugerageza n’ibishya kuko wasanga ariyo mbarutso y’iterambere ryanyu cyane cyane mu bijyanye no kwigwizaho umutungo.
Mu kazi
Akazi kazabagendekera neza muri iki cyumweru. Ntabwo muzigera mubura icyo mukora ahubwo bizajya bigenda bisimburana vuba na vuba. Muzarangwa no guhanga udushya kandi ibi bizabafasha guhangana n’impinduka.
Uwavutse hagati y’itariki ya 20 Mata na 20 Gicurasi (Taureau)
Mu rukundo
Mushobora kuzafata ibyemezo by’impinduka zikomeye mu rukundo muri iki cyumweru. Amarangamutima yanyu azazamuka cyane ku buryo bizagaragarira benshi ko mwahindutse. Murasabwa ariko kwirinda cyane gufata ibyemezo bihutiyeho mu gihe mwaba mugiye gutangira urukundo rushya.
Mu butunzi
Muri iki cyumweru muzafata umwanya wo gutekereza neza aho umutungo wanyu uturuka ndetse n’aho ujya. Ibi kuri benshi bizaba intandaro yo kumva mutuje kuko muzaba mumaze kubona uko ubuzima bwanyu buhagaze kandi musanze ari neza. Hari kandi n’abazatangira imishinga mishya kandi ntimuzabitinye kuko ishobora kubabera umugisha w’igihe kirekire.
Mu kazi
Muzatunganya neza akazi kanyu muri iki cyumweru. Ibintu birihuta cyane ku buryo mushobora kumva bibarenze ariko iki ni ikintu mugomba gutsinda kuko musabwa gutunganya neza akazi kanyu kandi mugakomeza no kubana neza n’abandi bantu bari hanze y’akazi.
Uwavutse hagati y’itariki ya 21 Gicurasi na 21 Kamena (Gemaux)
Mu rukundo
Amarangamutima azababana menshi cyane muri iki cyumweru ndetse kubihisha abo mukunda bizabagora. Umutima wanyu uzabategeka kwerekana akawurimo mwabishaka mutabishaka. Muzagira kandi umwanya wo kwiga neza uburyo bwo gutwara amarangamutima yanyu mu buryo butababangamiye cyangwa ngo bubangamire abo mukunda.
Mu butunzi
Muri iki cyumweru muzafata umwanya wo kwishyura imyenda yose mufite kugira ngo mubone uko mubarira amafaranga mufite kandi nta kibazo mufitanye n’abantu. Mu cyumweru hagati muzagira amahirwe yo kongera gusubira mu mishinga mumaranye iminsi n’abatayifite muzatangira kuyitekerezaho. Mubyo mukora byose murasabwa gushishoza kuko ikosa rimwe rishobora gutuma byose bipfa kandi bikabagiraho ingaruka z’igihe kirekire.
Mu kazi
Ntibizaborohera gutunganya akazi kose mufite muri iki cyumweru ariko murasabwa gushyiramo imbaraga nyinshi kuko iki cyumweru kivuze byinshi ku iterambere ryanyu mu mwuga mukora. Muzahura na byinshi bizabasaba gufata ibyemezo byihuse ariko mwifitemo ubushobozi bwo kubirenga.
Uwavutse hagati y’itariki ya 22 Kamena na 22 Nyakanga (Cancer)
Mu rukundo
Muziyumvamo gahunda yo kuganira byimbitse n’uwo mukundana ntacyo musize inyuma. Nicyo gihe rwose muzasasa inzobe mugashyira ahagaragara icyo mutekereza. Niba hari ibyo mwashidikanyagaho iki cyumweru kizaba icyo kubifataho umwanzuro mugire amahitamo afatika.
Mu butunzi
Ubutunzi bwanyu buzagwirwa n’amahirwe. Muzagira amahirwe yo kwaguka, mbese muzoroherezwa cyane ku bijyanye no gusohora amafaranga ndetse no gutangira ubucuruzi.
Mu kazi
Muzagira amhirwe mashya kandi muzagarura ya nyota yo kwiga mu kazi ndetse hari benshi bazabibafashamo. Muzabona amahirwe yo gutangira ibintu bishya kandi mu byumweru bibiri biri imbere muzatangira kubona inyungu zabyo.
Uwavutse hagati y’itariki ya 23 Nyakanga na 22 Kanama(Lion)
Mu rukundo
Muri iki cyumweru muziyumvamvo ubusahake budasanzwe bwo kwigenga. Abo mukundana bazababura nubwo mwaba muhari intekerezo zanyu zizaba zira ahandi. Bizabagora gusobanurira abakunzi banyu uko mwumva ibintu ariko muzitonde kugira ngo mutazarema ikibazo kuremereye cyasenya urukundo rwanyu, muzabigendemo gake.
Mu butunzi
Muri iki cyumweru muragirwa inama yo kwishakamo ubuhanga bwo guhanga imirimo mishya ishobora kubyara inyungu kandi amahirwe ari mu ruhande rwanyu ku buryo iyi mirimo ishobora ku babyarira inyungu z’igihe kirekire
Mu kazi
Uburyo budasanzwe bwo gutunganya akazi mu buryo bw’umwihariko nibwo buzabaranga muri iki cyumweru kandi ibi bizagira ingaruka nziza mu kazi kanyu. Muzagira amahirwe ya gusobanura ibyo mukora n’uburyo mubikora kandi ntimuzayapfusha ubusa, muzamenya icyo kuvuga mu gihe cyayo. Ni byiza rero kwitegura hakiri kare.
Uwavutse hagati y’itariki ya 23 Kanama na 22 Nzeri (Vierge)
Mu rukundo
Ni byiza ko muri iki cyumweru mwirinda kwibikamo ibyifuzo byanyu ahubwo mukabigaragaza bityo mukimwa mutiyimye. Benshi muri mwe bazagera kure batigeze bagera na rimwe mu rukundo. Niba mufite abakunzi, bazabereka cyane urukundo ndetse no ku bumva mu mabanga y’urukundo. Ukwihangana kwanyu niko kuzabahesha gutuza mu rukundo kandi n’abo mukunda bazabiha agaciro.
Mu butunzi
Muri iki cyumweru muzongera musubire mu mibare, mwitegereze neza aho amafaranga yanyu ajya ndetse n’inyungu abazanira. Mushobora kuzabona amafaranga mu buryo butunguranye kandi butangaje nk’inshuti ibarangiye ikiraka, amahirwe yo kubona umukiliya ubagurira umwe mu mitungo mwifuza kugurisha kandi byose biri mu nyungu zanyu.
Mu kazi
Muri iki cyumweru muzagira ibiganiro bibaha icyizere cyo gukemura ibibazo byinshi by’akazi ariko muzakenera n’ibihamya birenze amagambo kandi ibi muzabibona nimuramuka mwirinze guhisha ikibarimo. Guhanga udushya kwanyu bizabagirira akamaro muri iki cyumweru, ni byiza rero ko mwinjira neza mu ntekerezo zanyu maze ibitekerezo bije mukamenya kubibyaza umusaruro uko bikwiye.
Uwavutse hagati y’itariki ya 23 Nzeri na 22 Ukwakira (Balance)
Mu rukundo
Muri iki cyumweru ntabwo muzagarukira gusa kubyo murebesha amaso ku bo mukunda, ahubwo muzagenzura buri kimwe mubona, icyo mwumva, ibyo mukorerwa n’ibindi byose. Mushobora kuzahura n’ingorane yo kwitinya no kugira ubwoba bwo gusubizwa inyuma, ibi muzabyitondere.
Mu butunzi
Muri iki cyumweru muzoroherezwa kwinjiza amafaranga n’inyungu zitandukanye. Muzagira ibitekerezo bibafasha gucunga neza umutungo wanyu kandi mufate ingamba zikwiye zizamara igihe kirekire zibafasha gukomera mu butunzi. Gusa murasabwa kwirinda ibishuko byabatera gukoresha nabi amafaranga yanyu.
Mu kazi
Muzakorana umwete muri iki cyumweru. Uko muzaba mwiyumva bizagira ingaruka ku musaruro muzatanfa bityo murasabwa kwirengagiza ibibabaza cyangwa bibabangamira mu buryo bwose kugira ngo mutange umusaruro ufatika mu kazi. Murasabwa kwihangana no kwihambira kugira ngo mwirinde ibishobora kubaca intege.
Uwavutse hagati y’itariki ya 23 Ukwakira na 22 Ugushyingo (Scorpion)
Mu rukundo
Muri iki cyumweru muzahura n’abantu mudahuje imico ariko nibo bazabaviramo inshuti nziza. Muzaryoherwa n’ubuzima bwo kugira uwo mukundana. Muziyumvamo umutima wo koroherana maze murusheho kuryoherwa n’ubuzima bw’urukundo ruzira intonganya. Muzatekereza byinshi binezeza abo mukunda.
Mu butunzi
Iki cyumweru muziyumvamo inyota ikomeye yo gutera imbere maze muhereye ku kugabanya ibyo muhaha bitari ngombwa cyane, mutangire gutekereza kuzigama umutungo wanyu. Muzagira amahirwe yo kunoza ubuzima bwanyu bwo guhaha no gusohora umutungo.
Mu kazi
Iki cyumweru kizabahira cyane ku murimo. Kubo bishobokera ni byiza ko mwasubira mu ishuri mukongera ubumenyi cyane cyane mu byo mukunda. Mushobora kwiyumvamo integer nke mu mubiri ariko akazi kanyu niba mugakunda kazabibagiza ibyo bibazo murusheho gukora neza.
Uwavutse hagati y’itariki ya 23 Ugushyingo na 21 Ukoboza (Sagittaire)
Mu rukundo
Amarangamutima azababana menshi cyane muri iki cyumweru. Ibyo bazabakorera, ibyo bazababwira, uko bazabitaho ndetse n’impano bazabaha bizakangura cyane ibishashi by’urukundo bibarimo. Urukundo ruzaza ku mwanya wa mbere mubyo mukora niyo byaba bitameze neza cyane muzihutira gukemura ikibazo cyose mubona kibangamira uburyohe bw’urukundo rwanyu.
Mu butunzi
Muzashaka gutangira impinduka mu bijyanye no gukoresha amafaranga yanyu. Umuryango wanyu uzababera umujyanama mwiza kubyo mushidikanyaho bitandukanye. Nyubwo aba bazasa n’ababagira inama zibagoye ariko nizo zizabafasha kwiga neza ku igenamigambi ryanyu bityo mugire imyifatire ikwiriye mu gukoresha amafaranga.
Mu kazi
Muri iki cyumweru murasabwa cyane gushyira ingufu mu mitekerereze ibafasha gufata imyanzuro yongera imbaraga mu kazi mushinzwe gutunganya. Muzarangwa n’imbaraga zidasanzwe zo gukemura ibibazo bimaze iminsi byarababereye ingutu mu kazi. Ntimuzaheze ubufasha ubwo aribwo bwosemuzahabwa kuko buzaza bwuzuza imbaraga zanyu bityo ibintu birusheho kugenda neza kurusha uko mwabyirundaho bikaba byababaho byinshi.
Uwavutse hagati y’itariki ya 22 Ukuboza na 20 Mutarama (Capricorne)
Mu rukundo
Muziyumvamo gushaka kuruhuka no kwitandukanya n’ibijyanye n’urukundo muri iki cyumweru. Gusa ibi ntibizababuza kugirana ibihe byiza n’abo mukundana mu gihe bazaba birinze kubakabiriza no kubahatira gukora ibintu byinshi.
Mu butunzi
Umutungo wanyu uzahura n’amahirwe menshi muri iki cyumweru cya mbere cy’Ukuboza. Muzabona amahirwe menshi yo kongera umutungo wanyu. Murasabwa kwiyegurira imirimo mwizeyemo ayo mahirwe ntimwihatire byabindi muzi neza ko bibasubiza inyuma. Mbese amahitamo yanyu niyo azabageza kuri ayo mahirwe.
Mu kazi
Muziyumvamo ubushobozi budasanzwe bwo gukemura ibyo mwari mwarashyize ku ruhande mu kazi kanyu. Byaba byiza muhereye ku byo mubona bigoranye kuko ubushobozi mwifitemo bubemerera kubikemura bitabagoye cyane. Gusa muragirwa inama yo kutiyibagirwa ngo mwirundurire mu kazi mwibagirwe kuruhuka.
Uwavutse hagati y’itariki ya 21 Mutarama na 18 Gashyantare (Verseau)
Mu rukundo
Muri iki cyumweru urukundo rwanyu ruziyongera. Muzagabanya kurota ahubwo mwinjire muri rwa rukundo nyarwo. Ubucuti n’urukundo bizahura maze bibyare ikintu gikomeye kizakuza umubano wanyu n’inshuti ndetse n’umunezero wo mu mutima.
Mu butunzi
Muzabasha gushyira ku ruhande ibibazo mwari mumaranye iminsi. Gukemura imiranzi y’umutungo wanyu muri iki cyumweru bizabera intangiriro nziza y’iterambere kandi ntimuzatinye impinduka kuko arizo zizababashisha gukemura ibyo bibazo mumaranye igihe kitari gito.
Mu kazi
Muri iki cyumweru muzagira akazi kenshi cyane kandi kazabaryohera niba mukunda ibyo mukora. Ariko niba ibyo mukora mutabikunda muzabihirwa cyane kuko akazi kazaba kari ku muvuduko wo hejuru, murasabwa rero kubigendamo gake ngo mutiteranya n’abakoresha banyu.
Uwavutse hagati y’itariki ya 19 Gashyantare na 20 Werurwe (Poissons)
Mu rukundo
Muri iki cyumweru muzita cyane ku bintu bigaragarira amaso kandi kbi bizabafasha kwinjira mu buzima bw’urukundo bukuze. Bizaba ngombwa ko mufata ibyemezo bikomeye bizabakurikirana igihe kirekire. Mwifitemo amahame ashobora guhindura ubuzima bwanyu muri iki cyumweru, ni byiza rero ko mwiyumva maze kugafata imyanzuro ihamye.
Mu butunzi
Mugomba gushyira ku murongo uburyo mukoreshamo amafaranga muri iki cyumweru kandi mukabyitaho mu buryo bukomeye. Muzagira amatsiko yo kumenya inama mugirwa n’amategeko kugira ngo mugere ku ntego mwihaye. Mushobora kandi kubona ikiraka cyangwa ubundi buryo bwo kubinjiriza amafaranga butari busanzwe.
Mu kazi
Bizaba ngombwa ko muhindura imikorere muri iki cyumweru mugashakisha ngo mumenyane na benshi. Ibi bizabaha imyumvire n’amakuru mashya kandi bishobora kubafasha mu bibagora. Muzitonde cyane kuko muri iki cyumweru mushobora kwiremamo ibitekerezo bidafite aho bihuriye n’ukuri bityo mugatangira kuyoba mu kazi.
Dusoreje ahangaha n’aho mu kindi cy’umweru,nk’ibyamamare tubifurije kuzagira icyumweru kiza!.
Richard Uwizera@ibyamamare.com


text:
Abana bafashwa n’umushinga RW 0380 ukorera mu itorero ADEPR/ Gihundwe mu karere ka Rusizi, bashima Leta y’ubumwe bw’Abanyarwanda agaciro gakomeye bavuga ko yabahaye.
Aba bana bavuga ko agaciro bafite gashingiye ku kuba bashobora kwiga, kuvuzwa kugera ku rwego rw’Isi igihe hagize urwara, kugira ijambo mu bandi,Uburenganzira bwabo bubungwabungwa…
Mu kiganiro na Bwiza.com, aba bana barimo abiga amashuri y’inshuke, abanza, ayisumbuye na kaminuza, bavuze ko abagera kuri 11 muri bo (274) bafashwa batagira umubyeyi n’umwe, ababafite na bo batishoboye ku buryo nta byiringiro byo kubaho neza bari bafite.
Mutimukeye Aline w’imyaka 14 y’amavuko, wo mu murenge wa Kamembe,avuga ko nyuma yo gupfusha nyina, se akajya gushaka ubundi buzima mu ntara y’Uburasirazuba, we na bene nyina basigaye mu mibereho isharira cyane,ariko ku bw’amahirwe, uyu mushinga uramufata umushyira mu ishuri,utangira kumuha n’ibindi nkenerwa .
Agira ati “natwe abana baturuka mu miryango ifite ibibazo bikomeye by’ubukene twishimira agaciro gakomeye twahawe na Leta y’ubumwe kuko dushobora kwiga tukavuzwa, tukagira uburenganzira bwacu bwo kurindwa ihohoterwa iryo ari ryo ryose nk’abandi bana, tukumva natwe tuzakora ibishoboka byose tukihesha agaciro tukagahesha n’igihugu cyacu nk’uko na cyo cyakaduhesheje.’’
Umuyobozi w’uyu mushinga RW 0380, Bipfakuruta Martin, avuga ko mu myaka 9 umaze ukorera muri iyi paruwasi ya Gihundwe umaze kugira abana 2 muri kaminuza,abagera ku 142 bakaba bari mu mashuri yisumbuye abandi 85 bari mu mashuri abanza hakaba n’abari mu y’inshuke.
Ati ’’bafite ishingiro gushimira Leta kuko yabakoreye ibitangaza bituma uyu munsi na bo bizera kubaho neza ejo hazaza. Tubafasha kwiga kugeza barangije kaminuza cyangwa irindi shuri umwana yumva ashaka kwiga,bashobora kuvuzwa kugera ahashoboka hose ku isi igihe hagize urwara, bigishwa uburenganzira bwabo no guhangana n’ihohoterwa rishobora kubakorerwa kandi igihe hari urikorewe tukabikurikirana,…”.
Pasiteri Sebakungu Philippe,umwe mu bakurikiranira hafi imibereho y’aba bana,avuga bamwe muri bo bari batangiye gukura basuzugura ababyeyi, abandi batangiye kujya mu ngeso mbi zirimo ibiyobyabwenge n’izindi, ariko ko ubu bahindutse bakaba biteguye gukorera igihugu cyabo baranize.
Akarere ka Rusizi karacyabarirwamo abana benshi bafite ibibazo by’imibereho kubera imiryango itifashije bakomokamo, harimo n’ababyara bakabasigira ba nyirakuru na bo batishoboye bakigendera,ubuyobozi bwako bugashima buri wese ugira icyo akora ngo yite ku bana nk’aba,ngo na bo bagire imibereho myiza.
Bahuwiyongera Sylvestre/ Bwiza.com


text:
Kutagira impamyabushobozi za WDA bituma batabona inguzanyo
Urubyiruko rwo mu Karere ka Bugesera rwemeza ko kutagira impamyabushobozi itangwa na WDA bibazitira kubona inguzanyo itangwa n’amabanki abafasha gutangira umurimo.
Rutagengwa Patrick ahagarariye abakorera ububaji mu gakiriro ka Nyamata avuga ko iyi mbogamizi yo kutagira impamyabushobozi itangwa n’ikigo cy’igihugu gishinzwe guteza imbere imyuga n’ubumenyingiro (WDA).
Yagize ati “Ku ikubitiro ntitwemerewe guhabwa inguzanyo yo gutangiza umushinga ingana n’amafaranga y’u Rwanda ibihumbi 500, atangwa ari uko ufite impamyabushobozi ya WDA, aho uwayihawe yishyura kimwe cya kabiri andi akaba ari inkunga”.
Nsengiyumva Jean Marie nawe akorera ubukorikori mu gakiriro ka Nyamata avuga ko leta igomba kubagoboka nabo ikabaha amahugurwa kugirango babashe kubona icyangombwa kibemerera guhabwa inguzanyo.
Ati “Nkatwe twize kera tudafite izi mpamyabushobozi za WDA bagomba kudutekerezaho kuko turazikeneye cyane kugirango natwe tubone kuri ayo mafaranga yo kujya kwikorera”.
Taifa Steven, Umukozi w’Akarere ka Bugesera ushinzwe kongera imirimo muri gahunda ya NEP KORA WIGIRE, arasaba abafite iki kibazo ko bakwishyira hamwe maze ubuyobozi bw’akarere bukavugana na WDA ikaza kubaha ikizamini kugira ngo babone izi mpamyabushobozi”.
Imibare itangwa n’abakorera mu gakiriro ka Nyamata igaragaza ko abagera kuri 50 bagakoreramo nta mpamyabushobozi za WDA bagira .
Ni ikibazo bahuriyeho n’abandi bakorera mu dukiriro dutandukanye two muri aka karere.
Ufite iyi mpamyabushobozi ahabwa amafaranga ibihumbi 500 ari mu mirenge SACCO, kugira ngo afashe abize imyuga kubona intangiriro yo kugura ibikoresho mu rwego rwo gukemura ibura ry’akazi mu rubyiruko.


text:
Bwa mbere hagiye gutorwa Miss w’Umurenge wa Mushishiro
Abakobwa batanu bo mu tugari dutandatu tugize Umurenge wa Mushishiro wo mu Karere ka Muhanga nibo bari guhatanira ikamba rya Nyampinga wa Mushishiro.
Iryo rushanwa rigiye kuba bwa mbere, biteganyijwe ko uzaryegukana atangazwa kuri uyu wa gatanu tariki ya 22 Ukuboza 2017.
Abo bakobwa batanu batowe nyuma y’imyitozo ya nyuma yakozwe kuri uyu wa kane tariki ya 21 Ukuboza 2017, bakaba batowe hibanzwe ku bijyanye n’intambuko no kwiyerekana.
Mu bakobwa batandatu bahatanye, hahise hakurwamo umwe nk’uko amategeko y’ihiganwa abiteganya.
Abakobwa bahatana bagomba kuba nibura bafite kuva ku myaka 18 kugeza kuri 30, barize nibura amashuri atatu yisumbuye gusubiza hejuru, bakaba baratoranyijwe nyuma yo kwiyandikisha bahereye mu midugudu kugeza ku tugari.
Kugira ngo kandi wemererwe guhiganwa ukora ikizamini cyanditse, ku matona 30%, abafana bakazatanga 20%, imyitwarire igakosorwa kuri 20%, naho isura n’intambuko ari na cyo kizamini cya nyuma kigahabwa 30%.
Eric Dusingizimana, utegura irushanwa rya Miss Agaciro Mushishiro avuga ko intego ye ari uko nibura Mushishiro izavamo umukobwa ujya guhiganwa ku rwego rwa Miss Rwanda.
Avuga ko ubusanzwe yateguraga irushanwa rya Miss Rukaragata, kamwe mu tugari tugize Umurenge wa Mushishiro. Ariko ngo kurizamura ku rwego rw’Umurenge bizamufasha no gutegura iry’Akarere kose ka Muhanga.
Agira ati “Intego yanjye ni ugutegura irushanwa ku buryo tuzagera ku rwego rw’Akarere kandi tukazabona hano iwacu umukobwa utinyuka akajya guhiganwa muri Miss Rwanda, kandi tuzabigeraho kuko abakobwa bacu bari kwitoza.”
Akomeza avuga ko nubwo ubushobozi bwe ari buke, yizeye ko irushanwa rizagenda neza kuko abahiganwa bifitiye icyizere, kandi inzego z’ubuyobozi bw’ibanze zikaba zishyigikiye igitekerezo cye.
Nta bihembo runaka biramenyekana bizahabwa umukobwa uza guhiga abandi mu bwiza mu Murenge wa Mushishiro ariko ngo hazaba harimo n’ibikoresho by’ishuri kuko abenshi bahiganwa ari abanyeshuri baba baraje mu bihuko iwabo.
Ibitekerezo ( 7 )
hhhhhh,birakwiye ariko nakumiro aba bana babe bafite mu mutwe niba naho babireke pe.ariko ibi byo birakwiye mu mirenge yose
Niɓyiza gutora ba nyampinga arko a
abo
mbona batowe ntibakwiye guhatanira umurenge.Keretse biyamamaje mumidugudu kuko ntakantu karimo
Uwanze umwana we azamujyane muri ibyo bitagirumumaro. Ubu rero nabo barajyaho biratwe ku ishuri, bazashiduka bikoreye inda. Ndabivuze muzongere mubimbaze 2019
ntako mutagize muri abambere
NI byiza ryose ndabona umurenge wacu uri gutera imbere mu mumvire nibakomeze bitegure neza kuburyo natwe muri 2020 twazaba dufite umukobwa uhatanira ikamba rya nyampinga wigihugu
Kbs nibyo nibabatore icyo gikorwa nikiza
Ariko ubwo abo bana urabashakaho iki kubagira ibirara bizakumarira iki


text:
Uyu munsi wa none, tariki ya 1 Ugushyingo, ni “Umunsi mukuru w’Abatagatifu bose”.
Kuri uyu munsi, ntabwo kiliziya yibuka umutagatifu uyu n’uyu dusanzwe tuzi izina gusa, ahubwo yibuka abatagatifu bose, abo tuzi kuberako Kiliziya yabashyize ku rutonde rw’abatagaitifu, ndetse na babandi tutazi amazina kuko batari ku rutonde rw’abatagatifu, mbese ba bandi bazwi n’Imana yonyine, yo imenya ibyihishe, yo igenda ikagera no ku nkebe z’imitima yacu. Urugero ni cya gisambo kiza, kimwe cyari kibambanywe na Yezu.
Mu ntangiriro za Kiliziya, uno munsi wahimbazwaga nyuma gato y’iminsi mikuru ya Pasika na Pentekositi kugirango bagaragaze ko iyo bahimbaza abatagatifu aba ari umutsindo wa Yezu Kristu, we watsinze urupfu akazuka, baba bahimbaza mu bamwemweye.
Uyu munsi ugomba kuba waratangiye guhimbazwa tariki ya 01 ugushyingo buri mwaka ahagana mu kinyejana cya munani, na Papa Grégoire III (+741). Mu mwaka wa 835 akaba ariho Papa Grégoire IV yasabye ko umunsi mukuru w’abatagatifu bose wajya wizihizwa ku isi yose.
Padiri Fidèle NSHIMIYIMANA,umurezi mu Iseminari nto ya Cyangugu avuga ko nta muntu n’umwe uhejwe mu kwitagatifuza.
Ati:"Ubutagatifu si imbuto umuntu avukana. Ubutagatifu si umwihariko w’agatsiko aka n’aka. Mutagatifu Yohani yatubwiraga mu gitabo cy’Ibyahishuwe, ko “yabonye imbaga nyamwinshi y’abantu, umuntu atashobora kubarura, iturutse mu mahanga yose, mu miryango yose, mu bihugu byose, no mu ndimi zose.”
Yungamo ati:"Kuba umutagatifu nta kindi bisaba, ni ugushyira mu buzima bwawe nza ngingo nterahirwe Yezu yatubwiye : Ni ugukenera Imana, ukumvako nta kindi kintu na kimwe mu buzima cyayikurutira. Ni ukwiyoroshya, gusonzera ubutungane, kwemera kubabara mu kigwi cy’abandi, kugira impuhwe, gutera amahoro. N’aho ubundi ubutagatifu buraharanirwa pe!"
Nubwo uyu munsi aribwo hahimbazwa umunsi w’Abatagatifu bose,Inama y’Abepisikopi Gatolika mu Rwanda yafashe icyemezo cyo kwimura ihimbazwa ry’umunsi mukuru w’abatagatifu bose wabaga buri wa Mbere Ugushyingo ku mpamvu zirimo ko iyo tariki itari ikiri umunsi w’ikiruhuko ku buryo iyo wabaga mu minsi isanzwe byabuzaga ‘abakirisitu kujya mu misa’.
Uyu umwanzuro wafashwe n’Abepiskopi Gatolika bo mu Rwanda uko ari icyenda mu nama bagize ku munsi mukuru w’Ivuka rya Bikira Mariya ku wa 8 Nzeri 2017.
Aba bepisikopi bemeje ko ‘Guhimbaza Umunsi Mukuru w’Abatagatifu bose ku itariki ya 1 Ugushyingo bizakorwa gusa igihe iyo tariki izaba yahuriranye no ku cyumweru. Mu gihe izaba ari mu yindi minsi isanzwe, uyu Munsi Mukuru Ukomeye uzajya wimurirwa ku cyumweru cya mbere cy’Ugushyingo.’
Email:augyst10@gmail.com


text:
Mu nama y’Igihugu y’umushyikirano ku nshuro ya 13, Perezida wa Repubulika Paul Kagame, yagaragaje ko bamwe mu Banyarwanda basigaye basohoka mu ishuri batazi Ikinyarwanda, avuga ko kukiga bidakwiye kugarukira ku wahisemo kwiga indimi gusa ahubwo gikwiye kongerwamo ingufu kikagera ku banyeshuri bose.
Iki gitekerezo yagitanze ubwo umushumba wa Diyoseze Gatulika ya Byumba, Musenyeri Servelien Nzakamwita yari atanze icyifuzo ko ururimi rw’Ikinyarwanda rukwiye kwigwa rukaminuzwa, cyane ko mu burezi bw’u Rwanda kidahabwa agaciro gikwiye kandi ari yo soko y’iterambere ry’u Rwanda abantu bakwiye kumenya no gukomeraho.
Asubiza kuri iki gitekerezo, Minisitiri w’Uburezi, Musafiri Papias yavuze ko hari integanyanyigisho ivuguruye izatangira gushyirwa mu bikorwa mu mwaka wa 2016, yemeza ko inyigisho zijyanye n’Ikinyarwanda zahawe umwanya uhangije.
Minisitiri Musafiri yavuze ko kugera mu mwaka wa gatatu w’amashuri abanza bazajya biga mu rurimi rw’Ikinyarwanda, naho mu wa kane w’abanza bakiga mu Cyongereza ariko bagasigarana iri somo rifite amasaha menshi kuruta ayo ryari rifite.
Hari ababyeyi batabikozwa
Bamwe mu babyeyi baganiriye na IGIHE bavuga ko kwigisha abana Ikinyarwanda guhera mu kiburamwaka kugera mu mwaka wa gatatu, bizatuma bazamuka batazi indimi z’amahanga.
Hari n’abavuga ko uyu mwanzuro nushyirwa mu bikorwa bazajyana abana babo kwiga mu bihugu bihana imbibi n’u Rwanda.
Mutamba Josephine, utuye mu Karere Kicukiro yagize ati “Umwana iyo ahereye hasi yiga indimi z’amahanga bituma azimenya kuko ubwonko bwe buba bufite ubushobozi bwo gufata cyane. Ikinyarwanda kigishwe nk’isomo ariko andi masomo akomeze yigishwe mu Cyongereza nk’uko bisanzwe.”
Bugingo Daniel, atuye mu Karere ka Rubavu, avuga ko guhindagura integanyanyigisho bigira ingaruka ku bana.
Yagize ati “Amambere bakuyeho Igifaransa, bucyeye bati turakigaruye, none ngo abana bagiye kujya bigishwa amasomo yose mu Kinyarwanda. Ibi bigira ingaruka ku bana bacu kuko usanga umukuru wagafashije murumuna we gusubiramo amasomo abura aho ahera, natwe ababyeyi biratubangamira cyane... Nibaramuka babishyize mu bikorwa abana banjye bazajya kwiga mu bihugu duhana imbibi.”
‘Ababyeyi ntibakwiye kugira impungenge’
Mu kiganiro yagiranye na IGIHE, Umuyobozi w’ Ikigo cy’Igihugu cy’Uburezi (REB), Gasana Janvier yavuze ko kwigisha umwana ururimi kavukire akiri muto bitamubuza kumenya indimi z’amahanga.
Yagize ati “Kwigisha abana Ikinyarwanda bakiri bato ntibibabuza kumenya no kuvuga indimi z’amahanga. Nubwo bigishwa mu Kinyarwanda, biga n’izindi ndimi z’amahanga nk’isomo.Burya guhera mu mwaka wa kane umwana aba akiri muto ku buryo bitamubuza kumenya neza indimi z’amahanga, nubwo yaba atarazigishijwe mu myaka yo hasi.”
Yakomeje avuga ko ubushakashatsi butandukanye burimo n’ubwakozwe na UNESCO, bugaragaza ko iyo umwana yigishijwe mu ndimi z’amahanga akiri muto, bishobora kumugiraho ingaruka zitandukanye zirimo kutumva neza ibyo yigishijwe, gukura yisanisha n’abene izo ndimi (abanyamahanga) ndetse akagera aho we ubwe yumva yiyambuye ubweneguhugu bwe.
Gasana agira inama ababyeyi yo kwakira iki cyemezo neza, bakitandukanya n’imyumvire yo kumva ko kuba abana babo bavuga cyangwa biga indimi z’amahanga ari ishema, kuko ahubwo bishobora kugira ingaruka ku gihugu haramutse hadafashwe ingamba zihamye.
U Rwanda ni kimwe mu bihugu bifite amahirwe yo kugira ururimi rumwe ruhuza abenegihugu bose, ariko hakaba hari ikibazo cy’uko bamwe mu Banyarwanda batarukoresha uko bikwiye.
Hashyizweho Inteko Nyarwanda y’Ururimi n’Umuco ngo irengere kandi iteze imbere imikoreshereze y’ururimi rw’Ikinyarwanda.


text:
Hari hashize igihe kigera ku mezi abiri na none umutingito wibasiye ibice bitandukanye by’u Butaliyani ukangiza ibintu byinshi ndetse n’abantu bagera kuri 300 bakahasiga ubuzima.
Umutingito wo mu gitondo cyo kuri iki Cyumweru wari ukomeye ugereranyije n’uwo muri Kanama. Abantu bagera kuri 20 nibo bagizweho ingaruka n’uyu mutingito. Gusa icyenda bari baguweho n’inzu batabawe bakiri bazima nkuko ibinyamakuru bitandukanye byo mu Butaliyani byagiye bibitangaza.
Imitingito ikomeye yibasiwe n’u Butaliyani
Ukwakira 2016: Umutingito wibasiye Norcia wari uri ku kigero cya 6.6, nta muntu wapfuye.
Ugushyingo 1980: Wibasiye Campania, mu Majyepfo y’u Butaliyani, wari ku kigero cya 6.9, ugwamo abagera ku 5000
Nyakanga 1930: Wibasiye Irpinia, wari ku kigero cya 6.6 uhitana abantu bagera ku 1400
Mutarama 1915: Wibasiye L’Aquila wari ku kigero cya 6.7, uhitana abantu 30000.
Ukuboza 1908: Wibasiye Messina uri ku kigero cya 7.1 aho abagera ku 200000 bapfuye.
Nzeli 1905: Umutingito wibasiye Calabria uri ku kigero cya 7.2 ugwamo abagera ku 2500.
Uyu mutingito wangije byinshi muri Norcia